Elak isu doping, atlet wajib isytihar status kesihatan

KUALA LUMPUR, 1 Mac - Pengurus setiap pasukan digesa mengisytihar status kesihatan lengkap semua atlet ke Sukan SEA Kemboja pada Mei ini sebagai langkah mengelakkan isu doping.Ketua Kontinjen negara ke temasya edisi ke-32 itu, Datuk Mohd. Nasir Ali berkata, pihak pengurusan bimbang sekiranya ada dalam kalangan atlet yang mempunyai asma dikhuatiri gagal ujian doping akibat mengambilan ubatan tertentu.Justeru katanya, semua atlet perlu mengemukakan borang kesihatan Pengecualian Penggunaan Terapeutik (TUE) supaya pihak Institut Sukan Negara (ISN) mengambil maklum isu kesihatan mereka selain mencari alternatif perubatan yang tidak akan mengganggu ujian doping."Atlet tersebut harus membuat beberapa pemeriksaan perubatan sebelum mereka pergi, setiap atlet harus memberi tahu kedudukan mereka sama ada mereka mengalami asma atau sebaliknya berkaitan masalah kesihatan, maka pihak ISN akan membuat persediaan tertentu.“... Jadi tidak akan menjadi masalah mengenai doping itu,” katanya kepada pemberita selepas Mesyuarat Pengurus Pasukan ke temasya sukan itu di Wisma Majlis Olimpik Malaysia, Kuala Lumpur pada Selasa.Tambah beliau lagi ISN akan menambah kakitangan perubatan dan ahli psikologi bagi membantu kelancaran kontinjen negara beraksi dalam temasya berkenaan.Sukan SEA 2023 dijadualkan bermula pada 5 hingga 17 Mei depan dengan sebahagian besar acara sukan bakal dilangsungkan di bandaraya Phnom Penh.

(Nasir (tengah) bersama Sharon (kiri) dan Shalin pada mesyuarat pengurus pasukan ke Sukan Sea Kemboja di Pejabat Majlis Olimpik Malaysia (MOM))


Letshanaa kembali ke pangkuan BAM

KUALA LUMPUR, 28 Februari-Persatuan Badminton Malaysia (BAM) mengesahkan pemain perseorangan wanita K. Letshanaa kembali menyertai badan induk sukan itu berkuat kuasa 1 Mac ini.Melalui hantaran di Facebook rasminya, BAM memaklumkan pihaknya amat berbesar hati dengan keputusan pemain berusia 20 tahun itu untuk kembali bersama skuad kebangsaan.Jelas BAM, dengan potensi yang ada dalam diri Letshanaa, ia akan menambah dan memperkuatkan lagi cabaran negara dalam divisyen perseorangan wanita.BAM juga telah memantau dengan teliti kemajuan pemain itu ketika proses pemulihan dan akan bekerjasama untuk membantu peningkatan serta kemajuan pemain tersebut.Letshanaa sebelum ini terpaksa meninggalkan BAM dan skuad kebangsaan pada Februari tahun lepas, susulan kecederaan belakang yang dialaminya.Kelmarin, Letshanaa meraih kejuaraan pertamanya musim ini selepas menjuarai acara perseorangan wanita di kejohanan badminton Antarabangsa Uganda.

(Aksi K.Ltshanaa pada kejohanan Badminton Antarabangsa Uganda/Foto RTM)


Klinsmann dilantik sebagai pengendali baharu Korea Selatan

SEOUL, 28 Februari-Bekas pemain Jerman dan Pengurus skuad bola sepak Amerika Syarikat, Jurgen Klinsmanndilantik sebagai Ketua Jurulatih Korea Selatan yang baharu.Menerusi laporan bbc.com, legenda Jerman berusia 58 tahun itu bersetuju dengan perjanjian kontrak selama tiga tahun setengah bagi membimbing pasukan yang digelar 'Taegeuk Warriors' itu.Perjanjian itu menyaksikan Klinsmann kekal sehingga kejohanan Piala Dunia 2026 yang akan diadakan di Kanada, Mexico dan Amerika Syarikat.Tugasan pertamanya adalah menentang Colombia dalam perlawanan pershabatan yang bakal diadakan di Ulsan pada 24 Mac ini.Klinsman yang menjaringkan 47 gol dalam 108 perlawanan ketika bersama Jerman menggantikan Paulo Bento yang meletakkan jawatan selepas berjaya membimbing Korea Selatan mara ke pusingan 16 terbaik pada Piala Dunia di Qatar tahun lalu."Saya berasa gembira dan berbesar hati diberi peluang mengikuti langkah beberapa jurulatih terdahulu seperti Guss Hiddink sehingga Paulo Bento bagi membimbing Korea Selatan" kata Klinsmann.Klinsman berkata beliau sangat terkejut dengan kemajuan dan pencapaian skuad Korea Selatan yang semakin baik setiap tahun dan menghasilkan keputusan memberangsangkan dalam beberapa kejohanan."Saya akan cuba sedaya-upaya bagi menghasilkan keputusan baik pada Piala Asia dan Piala Dunia 2026.Kali terakhir Klinsman bergelar pengurus pasukan adalah ketika dia meletakkan jawatan selepas hanya 10 minggu membimbing Hertha BSC dalam saingan saingan Bundesliga pada 2019.-BBC.com

(Ketua Jurulatih Korea Selatan, Jurgen Klinsmann/Foto AFP)


Messi pemain terbaik FIFA 2022

PARIS, 28 Februari-Pemain Argentina dan Paris Saint Germain, Lionel Messi dinamakan sebagai pemain terbaik FIFA 2022 pada majlis yang diadakan di Paris.Pemain berusia 35 tahun itu menewaskan rakan sepasukannya, Kylian Mbappe dan pemenang Balon d'or, Karim Benzema bagi anugerah tersebut.Messi yang mengetuai skuad Argentina menjuarai Piala Dunia di Qatar telah menjaring 27 gol dalam 49 perlawanan buat negara dan kelab sepanjang 2021 sehingga 2022.Messi berkata beliau teruja diatas anugerah yang dimenangi dan mengucapkan terima kasih kepada rakan sepasukan kerana membolehkannya memenangi anugerah tersebut."Memenangi anugerah ini adalah menakjubkan. Satu penghormatan memenangi anugerah tersebut. Tanpa sokongan rakan sepasukan saya tidak akan sampai ke tahap ini", jelasnya."Saya berjaya mencapai impian yang selam ini saya idamkan. Hanya terdapat beberapa orang yang mampu melakukannya. Saya bertuah kerana dapat melakukannya", tambah Messi.Ini merupakan kali kedua Messi memenangi anugerah tersebut. Sebelum ini, dia memenangi anugerah sama pada tahun 2007.Pada majlis anugerah yang sama, jurulatih Argentina, Lionel Scaloni yang membawa pasukan itu menjuarai Piala Dunia buat kali ketiga dipilih sebagai jurulatih terbaik tahunan menewaskan Pengurus Manchester City, Pep Guardiola dan Pengurus veteran, Carlo Ancelotti.Penjaga gol Argentina dan Aston Villa, Emiliano Martinez dipilih sebagai penjaga gol terbaik.Martinez membantu Argentina memenangi Piala Dunia dengan persembahan terbaiknya apabila menyelamatkan empat penalti sepanjang kejohanan tersebut termasuk ketika menentang Perancis pada aksi final.Sementara itu, pemain Barcelona dan Sepanyol, Alexia Putellas memenangi pemain terbaik wanita FIFA, manakala Pengurus skuad wanita England, Sarina Wiegman memenangi Pengurus terbaik wanita-AFP

(Pemain Argentina dan Paris Saint Germain, Lionel Messi pada majlis anugerah FIFAdi Paris/ Foto AFP)


Keletihan punca Datuk Azizulhasni tewas aksi acara pecut

KUALA LUMPUR, 27 Februari- Keletihan menjadi faktor utama Jaguh berbasikal trek negara , Datuk Azizulhasni Awang terkandas di suku akhir acara pecut Piala Negara-Negara UCI di Jakarta, Indonesia, semalam.Jelas beliau, rasa tidak selesa mula dirasai selepas mempamerkan aksi memberansangkan pada aksi kelayakan.

(Datuk Azizulhasni Awang/ Foto FB Azizulhasni Awang)

Pada pusingan kelayakan, Datuk Azizulhasni mempamer aksi memberangsangkan untuk permulaan musim ini dengan catatan 9.633 saat dan menduduki tangga ketujuh.Manakala pada pusingan pertama beliau berjaya mengatasi pelumba Jepun , Kohei Terasaki dan pada pusingan kedua beliau menang ke atas pelumba Poland, Mateusz Rudyk.Dalam suku akhir pula, beliau menentang pelumba Rusia , Mikhail Yakovlev dan memulakan perlumbaan dengan selesa namun sedikit kesilapan berlaku sewaktu perlumbaan kedua.Pada perlumbaan penentuan beliau tidak dapat memecut seperti biasa kerana ada beberapa bahagian badan mengalami kekejangan.Keputusan akhir acara tersebut menyaksikan beliau meraih tempat ketujuh dan mengumpul 480 mata.


Pusat latihan hoki diwujudkan, NHDP sasar gilap bakat baharu

KUALA LUMPUR, 27 Februari- Sebanyak 76 pusat latihan hoki lelaki dan 34 pusat latihan hoki wanita diwujudkan menerusi Projek Pembangunan Hoki Kebangsaan (NHDP).  Timbalan Menteri Belia dan Sukan, Adam Adli berkata langkah itu diambil bagi mencungkil bakat lebih ramai atlet hoki di usia muda selain melahirkan jurulatih berkemahiran dan berkepakaran dalam sukan itu.  "Ia melibatkan 154 jurulatih bagi pusat latihan hoki lelaki dan 68 orang jurulatih di pusat latihan hoki wanita. Secara keseluruhan, kita ada 3,400 lelaki dan 1,005 wanita yang sedang dilatih bawah program ini.Ia turut melibatkan penganjuran sembilan kejohanan peringkat zon dan dua kejohanan peringkat kebangsaan dan satu kejohanan jemputan antarabangsa yang dipanggil sebagai Mirnawan Cup," kata Adam kepada pemberita RTM menjawab pertanyaan Ahli Parlimen Wangsa Maju, Zahir Hassan mengenai rancangan kementerian untuk memperkasa sukan hoki.

(Timbalan Menteri Belia dan Sukan, Adam Adli berkata demikian di Parlimen, hari inimenjawab pertanyaan Ahli Parlimen Wangsa Maju, Zahir Hassan)

Tambahnya, inisiatif penganjuran tayangan siaran langsung perlawanan hoki di skrin besar akan diperluas ke negeri-negeri lain.

Ia bagi menyemarakkan lagi sokongan terhadap pasukan hoki negara. Sebelum ini, tayangan itu telah dilaksanakan di Dataran Merdeka dan pekarangan Perbadanan Putrajaya ketika saingan aksi Piala Dunia Hoki 2023 di India baru-baru ini. Pasukan hoki negara telah berjaya melayakkan diri ke tiga piala dunia berturut-turut iaitu 2014, 2018 dan 2023.


MU julang Piala Carabao 2023, Bruno sasar julang lebih banyak piala

LONDON, 27 Februari- Manchester United menjulang Piala Carabao 2023 selepas berjaya menewaskan Newcastle United, 2-0 pada aksi awal pagi tadi.Skuad kendalian jurulatih Belanda, Erik ten Hag mempamerkan aksi memberangsangkan dalam melakar nama sebagai juara.Tandukan Casemiro pada minit ke-33 berjaya meletakkan United di depan.Pengadil memberikan sepakan percuma kepada United selepas terjahan keras Bruno Guimarães terhadap Rashford.Bagaimanapun, gol itu dipertikai sehingga memaksa pengadil untuk menggunakan teknologi Video Bantuan Pengadil (VAR) untuk mengesahkan jaringan itu.Pertikaian yang timbul dinafikan pengadil, apabila pemain dari Brazil itu berada dalam kedudukan 'on-side'.Selang enam minit kemudian, United menggandakan jaringan apabila pemain pertahanan Newcastle, Sven Botman tertampan bola masuk ke gawang sendiri menerusi sepakan deras Rashford.Masuk babak kedua, kedua-dua pasukan meningkatkan intensiti permainan dan bertali arus melakukan percubaan ke gawang lawan.“Ia adalah satu tempoh yang menakjubkan. Trofi pertama kami musim ini tetapi kami mahu lebih lagi. Ia tidak cukup untuk kelab ini. Kami mahu lebih dan kami memerlukan lebih banyak kerana standard kami menuntut lebih banyak lagi."Bagi saya, ia adalah mengenai memenangi trofi dan akhirnya kami berjaya melakukannya. Saya berpuas hati tetapi saya mahu lebih. Saya mahukan lebih banyak lagi,” kata kapten pasukan, Bruno Fernandes, yang dinafikan cubaan gol ketiga pada masa kecederaan.Piala tersebut merupakan piala keenam yang diperoleh United sejak tahun 1992.

(Penjaring gol, Casemiro menjulang Piala Carabao Cup/AFP)

Sementara itu, jurulatih Newcastle, Eddie Howe akur dengan kekalahan itu selepas menyaksikan persembahan terbaik anak buahnya di pentas akhir piala itu.“Tiada aduan tentang cara kami bermain. Walaupun tiada siapa yang menyatakan perkara itu tetapi cukup dengan keputusan perlawanan. Di situlah, bola sepak boleh menjadi kejam."Saya minta maaf, kami tidak dapat menyampaikan kejayaan kepada peminat hari ini," kata Howe selepas aksi perlawanan.Skuad The Red Devils selepas ini akan melalui cabaran seterusnya dalam merebut Piala Liga Europa apabila berjaya melayakkan diri ke pusingan kelompok 16 akhir.Kejayaan itu diraih selepas berjaya menundukkan gergasi Sepanyol, Barcelona 2-1 pada perlawanan tempoh hari.United dijadual menentang Real Betis dalam menempah slot ke pusingan suku akhir.- AFP


Ligue 1: PSG kukuhkan kedudukan di persada liga

PARIS, 27 Februari-Kylian Mbappe menjaringkan gol peribadinya ke-200 menjadikannya sebagai penjaring gol terbanyak buat Paris Saint Germain ketika kemenangan 3-0 ke atas Marseille semalam.Pada aksi yang berlangsung di stadium Veledrome, Mbappe menjaringkan dua gol hasil sentuhan dan gerakan menarik yang dicipta bersama Lionel Messi. Kemenanagan tersebut memadamkan keraguan terhadap persembahan pasukan yang bergelut sejak beberapa minggu kebelakangan ini.Gol ke-200 Mbape menyamai penjaring terbanyak kelab dan bekas rakan sepasukan sebelum ini Edison Cavani.Jurulatih PSG, Christophe Galtier menyifatkan Mbape sebagai pemain yang istimewa dan memiliki kualiti yang tidak dipunyai oleh pemain-pemain lain-lain." Kelajuan yang dimilikinya luar biasa.Dia dimotivasikan oleh statistik jaringan dan rekod. Malam ini dia telah menyamai rekod milik Cavani. Dia akan terus memecahkan rekod itu selepas ini", ujar Galtier kepada stesen penyiar Amazon Prime.Mbappe kini mendahului senerai penjaring gol terbanyak liga Perancis dengan 17 gol dalam 29 perlawanan.Sementara itu, Monaco yang berada di kedudukan ketiga liga tewas kepada Nice di halaman sendiri.Penyerang Nigeria, Terem Moffi menjaringkan dua gol sementara satu gol dihasilkan oleh Kephren Thuram.Nice melebarkan rekod tanpa kalah sejak diambil alih oleh pengurus berusia 36 tahun, Didier Digard selepas Lucien Favre dipecat bulan lalu sekali gus mencerahkan harapan melayakkan diri ke Liga Europa musim depan.Kekalahan Monaco meneruskan nasib malang pasukan itu yang sebelum ini ditunjukkan jalan keluar oleh Bayern Leverkusen pada liga Eropa menerusi keputusan penalti.-AFP

(Penyerang Paris Saint Germain, Kylian Mbappe/Foto AFP)


Sabah FC belasah PDRM 4-0

KOTA KINABALU, 26 Februari- Sabah FC memulakan kempen Liga Super 2023 dengan penuh bergaya apabila mencatatkan kemenangan besar 4-0 ke atas PDRM FC di Stadium Likas, Kota Kinabalu, semalam.  Ketua Jurulatih Sabah FC, Datuk Ong Kim Swee berkata, pemain perlu kekal fokus dan perlu berada pada tahap kecergasan yang cukup baik bagi menghadapi perlawanan seterusnya.

"Ini hanya satu perlawanan pertama jadi kita tidak boleh terlampau yakin namun mendapatkan tiga mata amat penting untuk perlawanan pembukaan dan kita harus melalui banyak lagi perlawanan dan saya percaya selepas ini perlawanan-perlawanan yang akan datang bukan satu perlawanan yang mudah dan yang penting kita harus kekal fokus dengan apa yang perlu kita lakukan pada perlawanan-perlawanan yang akan datang,"katanya.  Beliau berkata demikian kepada media dalam sidang media selepas perlawanan Liga Super 2023 diantara Sabah FC dan PDRM FC di Stadium Likas Kota Kinabalu.  Datuk Ong turut berkata, tiada istilah pemain utama dalam pasukan kerana setiap pemain yang telah didaftarkan pada setiap perlawanan merupakan pemain utama yang akan diberi peluang untuk bermain.  Oleh yang demikian, beliau berharap, setiap pemain yang diturunkan pada perlawanan-perlawanan akan datang perlu menunjukkan prestasi terbaik bagi meneruskan momentum kemenangan.  Sementara itu, Ketua Jurulatih PDRM FC, Azzmi Aziz yang ditemui akur dengan kekalahan dan berharap para pemain bangkit untuk perlawanan seterusnya.  "Pertama kali saya ucapkan tahniah untuk pasukan Sabah, dan kita faham pasukan Sabah persediaan yang bagus punya team, mereka sudah bersama agak lama dan sekarang mereka akan bersaing di AFC, saya rasa mereka memang jauh lebih baik, pastinya kita nak kumpul tiga mata pertama kita sebab main di tempat kita kan, kita cumanya kena mempersiapkan pasukan dengan lebih baik," katanya. Dua dari jaringan tersebut dijaringkan oleh pemain import dari Indonesia, Saddil Ramdani pada minit ke-13 dan ke-71.  Disusuli Gol kedua Sabah pada minit ke-38 yang dijaringkan oleh Kapten Sabah FC Park Tae Su.  Bersambung separuh masa kedua, kelalaian pertahanan PDRM membuka peluang kepada Saddil meledak gol ketiga pada minit ke-71.  Percaturan yang dilakukan Datuk Ong memasukkan pemain kebangsaan Stuart Wilkin pada separuh masa kedua membuahkan hasil apabila pemain itu menjaringkan gol keempat Sabah FC pada masa tambahan minit ke-93.  Untuk perlawanan kedua Liga Super 2023, Sabah FC akan melayan kunjungan Kelantan United FC pada 1 Mac ini di Stadium Likas, Kota Kinabalu.


Melaka FC perkenal jersi sulung Liga M3

MELAKA, 26 Februari - Melaka Football Club (Melaka FC) memperkenalkan jersi sulung mereka bagi menghadapi saingan Liga M3 yang membuka tirai 4 Mac depan. Majlis Pelancaran jersi itu disempurnakan Yang di-Pertua Negeri Melaka, Tun Seri Setia Mohd Ali Mohd Rustam, malam tadi.

(Presiden MAFA, Datuk Nur Azmi Ahmad)

Hadir sama, Presiden Persatuan Bolasepak Malaysia (FAM) Datuk Hamidin Mohd Amin, Timbalan Presiden FAM Datuk Mohd Yusoff Mahadi dan Presiden Persatuan Bolasepak Melaka (MAFA) Datuk Nur Azmi Ahmad. Datuk Nur Azmi berkata, jersi merah untuk perlawanan di laman sendiri manakala warna putih sebagai jersi tempat lawan, ia melambangkan semangat baharu pasukan itu selepas ditransformasikan. Selain memperkenalkan jersi, beliau berkata, Melaka FC turut mengumumkan barisan pemain dan pegawai mereka bagi menghadapi saingan Liga Malaysia musim ini. Pasukan itu diperkuatkan dengan bekas penyerang kebangsaan Guilherme De Paula, yang dipinjamkan daripada Kelab Johor Darul Ta’zim (JDT). Katanya, pasukan ini akan turut dibarisi nama-nama besar lain seperti S Veenod, Syahrul Azwari Ibrahim, Mohammad Fakhrul Aiman Sidid dan Mohd Idris Ahmad selaku kapten pasukan. Turut memperkuatkan pasukan katanya, adalah beberapa pemain muda yang dicungkil daripada kejohanan Governor Cup yang berakhir bulan lalu. Manakala, pengendali Portugal, Pedro Hipolito sah dinamakan sebagai ketua jurulatih bagi memimpin pasukan menghadapi cabaran musim ini.  “Mungkin dari segi pertahanan dan kita perlukan penyerang dan kita pun sudah dapat menjungjung kasih dari Tuanku Mahkota Johor (TMJ) meminjamkan kita De Paula sebagai menutup kelemahan yang kita ada dan saya percaya De Paula pun, pernah menjadi penjaring terbanyak dalam Liga Perdana dan juga lain-lain ini adalah satu sentuhan yang baik dan saya berharap pasukan yang ada ini mantap dan displinkan diri dan setiap perlawanan adakah 'final' buat kita supaya kita dapat menduduki tempat teratas untuk secara tidak langsung akan terus pergi ke Super League nanti” kata Presiden MAFA, Datuk Nur Azmi Ahmad.


Haaland cipta rekod gol baharu City, bantu tumpaskan Bournemouth

(Phil Foden dan Erling Haaland meraikan jaringan gol ketika perlawanan menentang Bournemouth pada aksi Liga Perdana Inggeris (EPL) di Stadium Vitality/ AFP)

UNITED KINGDOM, 26 Februari - Pep Guardiola memuji Erling Haaland selepas penyerang 'luar biasa' itu mencipta rekod gol Manchester City ketika juara Liga Perdana Inggeris (EPL) itu membelasah Bournemouth 4-1 untuk mengekalkan tekanan ke atas pendahulu, Arsenal pada hari Sabtu.Haaland menjaringkan gol ke-27 dalam 24 penampilan di EPL dan mencipta rekod baharu City dalam pertandingan itu apabila beliau melepasi jumlah 26 gol milik Sergio Aguero pada tahun 2014-15.Pasukan Guardiola sudah pun mendahului di Dean Court menerusi jaringan awal Julian Alvarez ketika Haaland menjaringkan gol.Gol pertama Phil Foden di liga sejak November dan gol sendiri Chris Mepham melengkapkan kemenangan pertama City dalam tiga perlawanan terakhir mereka dalam semua pertandingan.Kemenangan 1-0 Arsenal di Leicester pada awal Sabtu telah memberi tekanan kepada City, yang tidak mampu untuk tergelincir bagi hujung minggu kedua berturut-turut.

(Penyerang Manchester City, Erling Haaland (kiri) menjaringkan gol ketika perlawanan menentang Bournemouth pada aksi Liga Perdana Inggeris (EPL) di Stadium Vitality/ AFP)

Mereka telah mendahului dalam keputusan seri 1-1 di Nottingham Forest Sabtu lalu dan membolehkan Arsenal merampas semula kedudukan teratas liga.City juga gagal mempertahankan kelebihan mereka dalam keputusan seri 1-1 di Leipzig pada perlawanan pertama pusingan 16 terakhir Liga Juara-Juara pada Rabu.Tetapi City tidak pernah tewas kepada Bournemouth dalam 18 pertemuan sebelum ini dan mereka mengalahkan pasukan bergelut itu buat kali kedua musim ini untuk berada di bawah dua mata di belakang Arsenal, yang mempunyai baki satu perlawanan menentang Everton pada hari Rabu."Memandangkan jumlah perlawanan dan banyak perjalanan, kami bermain dengan sangat agresif. Serangan kami lebih dinamik dan kami mendapat keputusan yang baik," kata Guardiola."Erling Haaland, impaknya sangat luar biasa. Kami menyayanginya dan dia membantu kami. Hari ini kami lebih banyak menemuinya dan dia merupakan ancaman yang luar biasa." -AFP


Liga Super 2023: Perak FC tewas 1-4 kepada KDA FC

IPOH, 26 Februari - Perak FC gagal memanfaat peluang beraksi di laman sendiri selepas tewas kepada Kedah Darul Aman (KDA FC) 1-4, malam tadi.  Dalam perlawanan tersebut, Perak FC dipaksa bermain dengan sembilan orang selepas dua pemain mereka dilayangkan kad merah.  Perak FC bermula baik selepas mendahului seawal minit ke-3 menerusi jaringan Mohamad Ikhwan Hafizo.  Momentum tersebut bagaimanapun gagal diteruskan selepas Kedah menyumbat gol penyamaan menerusi jaringan Lee Tuck pada minit ke-17.  Layangan kad merah kepada Ahmad Haziq Ahmad Puad pada minit ke-36 nyata mengubah rentak perlawanan.  Tonggak import, Willian Lira kemudian menyempurnakan penalti pada minit ke-67 untuk gol kedua pasukan Kedah. Perak FC terus dirundum malang selepas Sunday Afolabi diperintah keluar padang pada minit ke-78.

(Pemain KDA FC, Willian Lira Sousa (tiga,kiri) menanduk keluar bola dari kawasan gol ketika bertemu pasukan Perak Fc dalam saingan Liga Super 2023 di Stadium Perak/Foto BERNAMA)

Kesempatan itu dimanfaatkan pasukan pelawat dengan jaringan ketiga dan keempat menerusi gol oleh Muhamad Arif Farhan Md Isa dan Jonathan Balotelli pada minit ke-84 dan 90. Sementara itu, pengendali Perak FC, Datuk Lim Teong Kim mengakui sukar untuk beraksi dengan sembilan pemain, lebih-lebih lagi pasukan lawan dibarisi pemain berpengalaman.  "Kita bermula dengan baik tetapi lepas itu kerana keputusan yang kita buat itu tak betul, terima gol penyamaan dan lepas itu dari sana kita lihat bahawa kekurangan pengalaman ini menjadi masalah juga dan dengan kekurangan dua pemain," jelas beliau. Sementara itu, jurulatih KDA FC, Nafuzi Zain jelas berpuas hati dengan tiga mata yang diperoleh pada perlawanan tersebut.  "Yang penting tiga mata, dari segi kelemahan kita kena perbaiki dan kita tahu selepas ini berjumpa dengan pasukan-pasukan yang lagi hebat, lagi bagus, kita kena bersedia, untuk perlawanan malam ini saya rasa bagus lah untuk pemain-pemain," katanya.


Azizulhasni masih berbisa, menang perak keirin di Jakarta

KUALA LUMPUR, 26 Februari - Jaguh berbasikal trek negara, Datuk Mohd Azizulhasni Awang membuktikan bahawa beliau masih berbisa dan menjadi pencabar pingat pada Olimpik Paris 2024, apabila meraih pingat perak di Kejohanan Piala Negara-Negara Kesatuan Berbasikal Antarabangsa (UCI).Pelumba berusia 35 tahun yang melakukan pembedahan jantung terbuka pada April lepas, berjaya menamatkan saingan keirin lelaki di tempat kedua dengan catatan masa 10.263 saat di Velodrom Antarabangsa Jakarta, Indonesia, malam tadi.Pemenang pingat perak keirin Olimpik Tokyo 2020 itu, hanya sedikit ketinggalan di belakang juara dunia tiga kali berturut-turut sejak 2020, Harrie Lavreysen dari Belanda yang mencatatkan masa 10.239 saat pada final acara itu.Pelumba Israel Mikhail Yakovlev membawa pulang gangsa dengan catatan 10.423 saat, manakala seorang  lagi wakil negara Muhammad Shah Firdaus Sahrom tidak berjaya menamatkan final itu selepas terlibat dalam kemalangan dengan pelumba New Zealand, Sam Dakin pada pusingan terakhir.Mohd Azizulhasni, yang dikenali sebagai The Pocket Rocketman seterusnya dijadualkan beraksi dalam acara pecut hari ini.

(Datuk Mohd Azizulhasni Awang berjaya menamatkan saingan keirin lelaki di tempat kedua dengan catatan masa 10.263 saat/ Foto FB Azizulhasni Awang)

Beliau menjalani pembedahan jantung terbuka susulan disahkan mengalami masalah jantung jarang ditemui dikenali sebagai arteri koronari kanan yang menyalur dari aorta di posisi janggal/ganjil (AAORCA) di Hospital Epworth Richmond, Melbourne, sebelum kembali beraksi pada penghujung tahun lepas.Terdahulu, Muhammad Ridwan Sahrom gagal melayakkan diri ke suku akhir, selepas terkandas pada repechage pusingan pertama.Sementara itu, pelumba meningkat naik Nurul Izzah Izzati Mohd Asri pula, terkandas pada pusingan final 1/16 acara pecut wanita.Pelumba berusia 19 tahun itu, merupakan satu-satunya wakil negara yang berjaya melepasi pusingan kelayakan acara itu, tewas kepada pemenang pingat perak keirin Kejohanan Dunia 2021 dan 2022 Mina Sato dari Jepun. -BERNAMA


Liga Super: Kuching City lakar kejutkan TRW

KOTA BHARU, 25 Februari-Kelantan FC gagal memanfaatkan kelebihan bermain di gelanggang sendiri apabila tumpas mengejut kepada Kuching City FC pada aksi pembukaan Liga Super 2023 Stadium Sultan Mohd ke-IV Kota Bharu Petang tadi.Beraksi dalam keadaan cuaca yang baik pada sebelah petang, kedua-dua pasukan memperagakan aksi seimbang di babak awal perlawanan.Bermain dihadapan lebih 5,000 penyokong setia, tuan rumah lebih banyak mengasak ke kubu pelawat dan hampir membuka jaringan minit ke-27 menerusi Kapten Kelantan FC Mario Arques Blasco namun bola singgah di tiang kanan gawang Kuching City FC.Kelantan terus bernafsu memburu gol dengan melancarkan serangan bertali arus dan berpeluang mencipta jaringan melalui percubaan Miguel Angel Garrido Cifuentes dan Cristian Mangaron Rontini, namun digagalkan oleh ketangkasan penjaga gol Kuching City FC, Norazlan Razali.Keputusan terikat tanpa jaringan itu kekal sehingga tamat aksi babak pertama.Bersambung babak kedua , TRW memperkemaskan corak permainan dan berhasil memperoleh gol pada minit ke-51 menerusi Angel Garrido Cifuentes.Kegembiraan Penyokong TRW tidak bertahan lama apabila Kuching City FC berjaya menyamakan kedudukan menerusi Abdallah Sudi pada minit ke 57 hasil lorongan cantik rakan sepasukan.Abu Kamara kemudiannya menghukum kepincangan benteng tuan rumah dengan gol kedua pada minit ke-71 hasil kesilapan Mario Arques.Kelantan FC cuba bangkit mencari gol penyamaan namun Norazlan kebal menjaga banteng terakhir Kuching City FC dan keputusan 2-1 kekal hingga tamat perlawanan.

(Gol oleh TRW pada minit ke-51 jaringan Angel Garrido Cifuentes/Foto RTM)


Badminton: Pemain beregu lelaki perlu fokus buru slot ke Paris 2024

KEPONG, 25 Februari-Bekas pemain beregu lelaki negara, Tan Boon Heong berharap semua pemain beregu kebangsaan fokus dalam mempersiapkan diri untuk memburu slot ke temasya Olimpik Paris 2024.Jelas beliau, Malaysia perlu menghantar sekurang-kurangnya dua pasangan bagi acara beregu lelaki dan wanita."Kita perlukan 4 pasangan beregu yang mantap.Sekurang-kurangnya dua pasangan mampu layak ke Olimpik. Saingan daripada Indonesia juga hebat. Saya mengharapkan dua pasangan ke Olimpik", ujarnya ketika ditemui di Akdemi Badminton miliknya disini.Persekutuan Badminton Dunia (BWF) sebelum ini mengumumkan tempoh kelayakan ke Olimpik 2024 bermula dari 1 Mei 2023.Badan induk itu juga mengesahkan jumlah kuota badminton kekal 172 tempat melibatkan 86 lelaki dan 86 wanita.Setiap negara mempunyai kuota maksimum lapan tempat masing-masing bagi lelaki dan wanita.

(Bekas pemain beregu negara, Tan Boon Heong/ Foto RTM)


Liga Super 2023: Kelantan United intai kelompok 10 pasukan terbaik

KUALA LUMPUR, 25 Februari- Kelantan United (KUFC) meletak sasaran untuk berada dalam kelompok 10 pasukan terbaik dalam kempen Liga Super 2023.Demikian jelas Presidennya, Rozi Muhamad menjelang aksi pembukaan pasukan dari Pantai Timur itu dengan Selangor di Stadium MBPJ malam esok.Rozi berkata, objektif itu mampu dicapai memandangkan KUFC bakal menurunkan pemain yang berpotensi serta memiliki kekuatan masing-masing dalam memberi saingan kepada pasukan lawan.Menurutnya, meskipun lebih selesa dilabel sebagai pasukan ‘underdog’, KUFC akan tetap mempamer semangat juang dalam setiap perlawanan, apatah lagi mereka bakal berdepan dengan pasukan hebat seperti Johor Darul Ta'zim (JDT), Selangor dan Terengganu.

Pada musim ini, skuad Kijang Hijau itu telah mengikat lima pemain import bagi memperkuatkan cabaran mereka.Pemain tersebut adalah Yan Victor dan Devid Silva dari Brazil, Jose Elmer (Filipina), Ernist Batyrknov (Kyrgyzstan) dan Morgaro Gomis (Senegal).Seorang lagi pemain import dari Brazil yang bermain di posisi penyerang akan mengikat kontrak dalam masa terdekat.KUFC akan menggunakan jersi berwarna merah dan hijau bagi perlawanan di laman sendiri manakala jersi berwarna putih pula digunakan ketika bermain di tempat lawan.


Haaland bukan 'punca' kekalahan, seluruh pasukan perlu bertanggungjawab - Pep Guardiola

LONDON, 25 Februari- Pengendali Manchester City, Pep Guardiola menegaskan bahawa Erling Haaland tidak sepatutnya dipersalahkan kerana kekurangan penglibatannya di jentera serangan. Ia sebaliknya harus ditanggung oleh seluruh pasukan apabila gagal menterjemah taktikal dengan baik.Penyerang berasal dari Norway itu telah menjaringkan 32 gol pada musim pertamanya bersama City meski keberadaannya di bahagian serangan sukar dibaca oleh rakan sepasukan.Pemain berusia 22 tahun itu gagal menjaringkan sebarang gol minggu lalu selepas skuad The Citizens hanya mencetak keputusan seri menentang Nottingham Forest dan RB Leipzig.Guardiola bagaimanapun, menolak cadangan bahawa jumlah sentuhan Haaland yang rendah setiap perlawanan punca kepada kegagalan pasukan mencapai kemenangan."Ia adalah kesalahan kami, bukan Erling. Erling telah mengagumkan sepanjang musim," kata Guardiola pada Jumaat sebelum pertembungan Liga Perdana, City menentang Bournemouth.

"Ia bukan metrik, saya tidak memerlukan metrik untuk mengetahui. Apabila saya menamatkan permainan, satu saat kemudian saya tahu sama ada dia telah terlibat atau tidak dan siapa yang harus lebih terlibat atau tidak."Guardiola akur pasukannya kini dibelakang pendahulu liga, Arsenal dan perlu menambah baik pembangunan pemain.“Penyerang adalah kedudukan paling sukar di dunia kerana mereka mempunyai dua pemain yang fokus kepadanya dan Erling mempunyai lebih banyak lagi. Bukan senang nak buat macam itu," tambah Guardiola.Sementara itu, perancang City, Kevin De Bruyne dijangka tidak dapat diturunkan menentang Bournemouth awal pagi esok akibat sakit.Guardiola berkata pemainnya, di tengah-tengah lima perlawanan di tempat lawan, merasai tekanan."Sekarang ini faktor keletihan menjadi persoalan tetapi kami perlu bersiap sedia dan bertenaga, saya tidak tahu dari mana tetapi kami perlu melakukannya," kata Guardiola lagi.-AFP


Klopp tertekan, akui Liverpool bergelut untuk berbelanja pemain baharu

LONDON, 25 Februari- Jurgen Klopp akui pasukannya kini bergelut dalam mengejar pencabar mereka di pentas Liga Perdana.Klopp turut memberi amaran kepada pihak pengurusan kelab berhubung perkara itu dan puncanya.Selepas kecundang pada aksi kelompok 16 terakhir Liga Juara-Juara, tewas 2-5 kepada Real Madrid, Liverpool perlu bangkit pada perlawanan awal pagi esok menentang Crystal Palace.The Reds yang kini menghuni tangga ke-8, berdepan laluan sukar untuk layak ke Liga Juara-Juara musim depan apabila perlu berada dalam kelompok empat terbaik liga.Perubahan besar perlu dilakukan Klopp menjelang jendela perpindahan seterusnya untuk melakar masa depan yang lebih baik.Bagaimanapun, pemergian pengarah sukan, Julian Ward dan potensi kekalahan dalam saingan Liga Juara-Juara dilihat sebagai faktor utama merencatkan perancangan Klopp dalam menyamai pelan kelab seperti Chelsea, Newcastle, Manchester City dan Manchester United.

Kewangan kelab menjadi faktor utama sedemikian, dalam berbelanja untuk pemain baharu."Ia tidak membantu (kalah pada Liga Juara-Juara). Wang sentiasa memberikan impak. Sudah tentu ia berpengaruh tetapi ini adalah musim panas, kita perlu berada di pasaran, itu pasti."Saya minta maaf kami tidak boleh menjamin tempat ke Liga Juara-Juara tetapi ia belum berakhir, kami akan terus bertarung," kata Klopp.Tambahnya, hal berkaitan sumber dan membuat keputusan itu bukan sebahagian daripada tugasnya melainkan urusan pembangunan sukan dan pemain."Kami membina tempat duduk serta pusat latihan dan kelab berada di tempat terbaik tetapi beberapa pihak sudah mula memecut dan anda tidak boleh hanya melihat," jelas Klopp.- AFP


ISKANDAR PUTERI, 25 Februari- Ketua jurulatih Johor Darul Takzim (JDT), Solari Esteban nyata gembira dengan kejuaraan sulungnya bersama skuad Harimau Selatan musim ini, namun mengakui bahawa keserasian antara pemain masih perlu dibaiki.  Beliau juga berpuas hati dengan aksi pemain-pemain baharu dalam skuad JDT termasuk penjaring gol, Juan Muniz dan Oscar Arribas.  "Kami bermula dengan baik dan bermain laju tetapi kemudian kami mula kehilangan bola. Terengganu merupakan pasukan yang baik dan kami membiarkan mereka mencipta peluang, selain melakukan kesilapan.                                                                                (Esteban gembira raih kejuaraan sulung bersama Harimau Selatan musim ini)"Separuh masa kedua kami beraksi baik dengan lebih banyak mengawal bola dan perlawanan. Ia bukan perlawanan yang mudah tetapi kami mengawal pada babak kedua,' kata Esteban. Dalam pada itu ketua jurulatih Terengganu FC, Tomislav Stein Bruckner mengakui beberapa pemainnya gagal mengikut rentak permainan terutama di bahagian tengah.  Percubaannya menukar taktik dengan tiga pemain pertahanan juga mengundang padah.  "Saya kurang berpuas hati kerana kami kalah. Tetapi saya tidak mahu terlalu mengkritik pemain. Saya menukar taktikal dengan menggunakan tiga pemain pertahanan yang belum pernah digunakan sebelum ini. "Sistem ini baik untuk bertahan tetapi jika membenarkan Bergson melakukan percubaan dari jarak lima hingga tiga meter menyebabkan kami hilang fokus,"katanya. Dalam aksi malam tadi, Terengganu FC turun tanpa kelibat pemain utama seperti Habib Haron dan Liridon Krasniqi.

(Tomislav Stein Bruckner mengakui beberapa pemainnya gagal mengikut rentak permainan terutama di bahagian tengah)


JDT tepati status pilihan, tewaskan Terengganu FC 2-0

(Pasukan JDT meraikan kejayaan mereka merangkul Piala Sultan Haji Ahmad Shah selepas menewaskan Terengganu FC 2-0 pada perlawanan Sumbangsih 2023/BERNAMA)

ISKANDAR PUTERI, 25 Februari- Johor Darul Takzim (JDT) menewaskan Terengganu FC 2-0 di Stadium Sultan Ibrahim malam tadi untuk menjulang Piala Sultan Haji Ahmad Shah, piala sulung dimenanginya musim ini.  Keputusan itu juga membolehkan skuad Harimau Selatan meraih 3 mata dalam aksi pembukaan Liga Super 2023.  Turun selaku pasukan pilihan, JDT tidak menunggu lama untuk mendahului lawan menerusi tandukan pemain import baharu, Juan Muniz pada minit ke-5.  Terengganu FC bagaimanapun berjaya mengawal rentak serangan tuan rumah untuk memastikan tiada tambahan gol dijaringkan sehingga tamat separuh masa pertama.  Skrip sama berulang pada permulaan babak kedua dengan JDT lebih banyak menyerang dan menguji penjaga gol, Suhaimi Husin.  Penjaring terbanyak Liga Super musim lalu, Bergson Da Silva sekali lagi membuktikan ketajaman di depan gol apabila meledak gol kedua JDT pada minit ke-57, hasil hantaran Arif Aiman.  Kejayaan itu menyaksikan JDT menjulang piala sumbangsih buat kali ke-8.

(Juan Muniz Gallego dicabar Muhamad Shahrul Nizam pada perlawanan Sumbangsih 2023 bagi merebut Piala Sultan Haji Ahmad Shah/BERNAMA)


Peruntukan sukan perlu dimanfaatkan untuk bawa pulang pingat temasya utama

KUALA LUMPUR, 24 Februari- Peruntukan untuk industri sukan menerusi Belanjawan 2023 disambut baik pemerhati sukan.Pensyarah Kanan Fakulti Sains Sukan dan Rekreasi UiTM, Mohd Sadek Mustaffa berharap ia dapat dimanfaatkan sepenuhnya bagi menjamin kejayaan atlet negara di peringkat antarabangsa."Kita mengharapkan kepimpinan Majlis Sukan Negara (MSN), kepimpinan ISN dan kepimpinan KBS dapat merangka satu strategi yang betul untuk jangka masa pendek , jangka masa sederhana dan jangka masa panjang dengan konteks memastikan negara kita adalah negara sukan taraf dunia dan bukan hanya negara sukan yang hanya berangan- angan untuk mendapatkan pingat emas tetapi masih tinggal dalam anggan-angan ataupun dalam mimpi," katanya.

(Pensyarah Kanan Fakulti Sains Sukan dan Rekreasi UiTM, Mohd Sadek Mustaffa)

Beliau turut memuji keputusan kerajaan menambah baik program latihan dan kemudahan sukan yang perlu dioptimum sebaiknya oleh barisan atlet kebangsaan.Dalam Belanjawan 2023, sebanyak RM399 juta peruntukan disediakan untuk industri sukan negara. Perbelanjaan besar diberi tumpuan kepada penambahbaikan program latihan dan kemudahan sukan untuk atlet termasuk PARA, melibatkan RM324 juta.Bagi mendorong penajaan swasta untuk program sukan khususnya sukan berteraskan perpaduan, RM50 juta dana geran padanan disediakan.Sejumlah RM20 juta pula untuk program sukan, kebudayaan dan kesenian di peringkat sekolah dan komuniti dengan penglibatan belia dan semua jenis sekolah secara silang budaya.Tidak dilupakan, kebajikan atlet dan bekas atlet menerusi YAKEB sebanyak RM5 juta, selain cadangan potongan cukai kepada majikan yang menggaji bekas atlet negara.


Aleksandar Jankovic dilantik jurulatih baharu China

BEIJING,24 Februari-Persekutuan Bola Sepak China (CFA) telah melantik pengendali dari Serbia, Aleksandar Jankovic sebagai jurulatih baharu skuad bola sepak negara itu.Jankovic bakal mengambil alih pasukan bagi menghadapi Piala Asia tahun ini dan Kelayakan Piala Dunia 2026." Keputusan melantik Jankovic adalah berdasarkan penilaian pakar dan kajian yang kemudiannya menerima kelulusan daripada CFA", kata CFA dalam satu kenyataan.Jankovic 50 sebelum ini melatih pasukan bawah-23 negara itu dan pernah menjadi pengurus beberapa kelab di serbia dan Belgium.Sementara itu, dalam kenyataan berasingan CFA mengumumkan pembantu Jankovic, Dejan Djurdjevic bakal melatih skuad bawah-23 China bagi menghadapi Sukan Asia yang dijadualkan berlangsung tahun ini.Industri bola sepak di China kini dipalit dengan kontroversi rasuah melibatkan beberapa pegawai CFA dan liga domestik.Minggu lalu, agensi sukan negara itu mendedahkan pengerusi CFA, Chen Xuyuan dituduh melakukan pelanggaran serius disiplin dan undang-undang dipercayai berkaitan rasuah.Sebelum itu, bekas pemain kebangsaan dan jurulatih, Lie Tie turut disiasat berkaitan perkara sama.Presiden China, Xi Jinping yang merupakan peminat utama bola sepak melahirkan keinginan bagi melihat China menjadi tuan rumah Piala Dunia dan memenangi kejohanan tersebut suatu hari nanti.Namun impian itu terbantut ditengah jalan akibat masalah kewangan dan kekangan COVID-19 telah menjejaskan liga domestik negara itu-AFP

(Ketua jurulatih China, Alexsandar Jankovic/Foto FB PDChinaSports)


Ruben Selles dilantik Pengurus baharu 'The Saints'

LONDON, 24 Februari-Southampton yang kini bergelut di zon penyingkiran Liga Perdana Inggeris menamakan Ruben Selles sebagai pengurus baharunya sehingga hujung musim ini menurut laman sesawang rasmi kelab berkenaan. Pengurus Sepanyol itu dilantik selepas pemecatan Nanthan Jones yang hanya sempat mengemudi pasukan itu bagi tempoh tiga bulan.Jones mengalami tempoh sukar setelah mengambil alih pasukan berkenaan pada November berikutan pemecatan Ralph Hasenhuttl.Selles bertindak sebagai pengurus sementara ketika aksi Southampton menentang Chelsea hujung minggu lalu.Southampton yang ketika ini berada di tangga tercorot liga bakal menentang Leeds pada Sabtu.-AFP

(Pengurus Southampton, Ruben Selles meraikan jaringan ketika menentang Chelsea/Foto AFP)


Jordan Pickford tandatangani kontrak baharu bersama Everton sehingga 2027

LONDON, 24 Februari-Penjaga gol England, Jordan Pickford menandatangani kontrak baharu bersama Everton menyaksikannya kekal di kelab berkenaan sehingga Jun 2027.Pemain berusia 28 tahun sebelum ini dikaitkan dengan perpindahan ke Tottenham Hotspurs menandatangani kontrak perjanjian empat tahun setengah.Pickford yang ditandatangani dari Sunderland pada 2017 telah membuat penampilan lebih 200 perlawanan buat Everton.Kelab berkenaan yang melantik bekas pengurus Burnely, Sean Dyche selaku pengarus baharu pada akhir Januari lalu kini terperosok di tangga ke-16 liga Perdana Inggeris, satu mata diatas zon penyingkiran.Pickford berkata faktor penyokong menjadi alasan kuat baginya untuk melanjutkan kontrak bersama Everton."Sesuatu yang istimewa untuk melanjutkan kontrak di Everton. Kelab ini terlalu istimewa buat saya", ujarnya kepada Everton TV."Sokongan daripada semua pihak yang diterima sejak menyertai kelab ini Sangat penting buat saya dan keluarga. Saya sangat gembira disini", kata Pickford lagi.Penjaga gol kebangsaan England itu turut menyatakan keyakinannya kepada pengurus baharu, Sean Dyche yang disifatkan mampu membawa kelab berkenaan meraih kejayaan pada masa depan."Beberapa musim lalu, kelab mendapat keputusan yang tidak memuaskan. Namun, pelantikan pengurus baharu mampu membawa kami kembali ke kedudukan yang lebih baik dalam liga".Dia turut berkata turut berharap mampu membina legasi di Everton bagi menyamai legenda kelab Neville Southall."Saya mahu membina legasi disini dan meletakkan diri setaraf Neville Southall antara salah seorang penjaga gol terbaik yang pernah dilahirkan Everton", katanya.Sementara itu, Pengarah bola sepak Everton, Kevin Thelwell berkata kelab berkenaan sangat mengalu-alukan kehadiran Pickford yang disifatkan mempunyai sikap kepimpinan yang baik ketika berada di padang."Dia sering tersenarai dalam kesebelasan utama buat Everton dan England dalam beberapa tahun kebelakangan ini. Sikap kepimpinan dan fokus ketika berada di padang menjadi contoh kepada pemain-pemain lain", kata Thelwell.-AFP

(Penjaga gol Everton dan England, Jordan Pickford/Foto FB ToffeeTVEFC)


Ramos umum persaraan aksi antarabangsa

PARIS, 24 Februari-Pemain pertahanan Paris Saint Germain, Sergio Ramos mengumumkan persaraannya daripada peringkat antarabangsa.Ramos 36 tahun merupakan pemain Sepanyol yang paling banyak memenangi 'Caps' dengan 180 penampilan berkata keputusan tersebut dibuat dengan berat hati memandangkan dia dimaklumkan tidak akan dipilih mewakili skuad 'La Roja' dibawah pengendali baharu Luis de la Fuente.Dia tidak bermain buat Sepanyol sejak Mac 2021 setelah tidak disenaraikan oleh bekas jurulatih Luis Enrique."Masanya telah tiba", ujar Ramos melalui catatan di media sosialnya semalam."Masanya telah tiba bagi mengucapkan selamat tinggal kepada pasukan kebangsaan", katanya lagi.Ramos berkata keputusan untuk bersara dibuat selepas mengadakan perbualan melalui telefon dengan Luis de la Fuente."Saya menerima panggilan telefon daripada beliau yang menyatakan tidak akan memilih saya meskipun menunjukkan prestasi baik", katanya lagi.Sepanjang kariernya bersama Sepanyol, Ramos memenangi Piala Dunia 2010 dan Kejuaraan Eropah pada 2008.-BBC.com


Lampu limpah di Stadium Perak telah dibaik pulih

PERAK, 24 Februari - Lampu limpah di Stadium Perak Ipoh telah dibaik pulih sepenuhnya.  Ia sekali gus menyaksikan perlawanan di antara Perak FC dan Kedah Darul Aman (KDA FC) pada sabtu ini dapat dijalankan seperti biasa setelah mendapat kelulusan dari pihak Liga Bola Sepak Malaysia (MFL).

(Pengarah Kanan Teknikal MBI, Khairul Anuar Lodin)

Susulan kecurian komponen lampu limpah pada 14 Februari lalu, pihak Majlis Bandaraya Ipoh (MBI) telah bertindak segera dengan membaiki komponen yang terjejas.  Proses baik pulih bermula pada 17 Februari dan siap sepenuhnya pada 22 Februari yang lalu.  "Keperluan bagi pemasangan lampu lux ni adalah sebanyak 1200 lux telah mencapai malahan ada sebahagian daripadanya melebihi daripada 1200 lux jadi untuk itu saya bagi pihak pengurusan stadium memaklumkan bahawa lampu limpah yang berada di stadium perak ini telah pun sesuai untuk digunakan pertandingan yang akan diadakan pada 25 februari yang akan datang," kata Pengarah Kanan Teknikal MBI, Khairul Anuar Lodin. Dalam pada itu, langkah-langkah keselamatan akan ditingkatkan oleh MBI bagi memastikan kejadian yang sama tidak berulang.  Ini termasuk melakukan rondaan secara berkala di kawasan stadium tersebut.


Liga Super 2023: Perak FC optimis pamer aksi terbaik

(Para pemain pasukan Perak FC menjalani latihan sebagai persiapan perlawanan pembukaanLiga Super 2023 menentang Kedah Darul Aman (KDA) FC, Sabtu ini)

IPOH, 23 Februari - Perak FC optimis untuk mempamerkan aksi terbaik pada perlawanan pembukaan Liga Super 2023 menentang Kedah Darul Aman (KDA) FC, Sabtu ini.  Ketua jurulatih, Datuk Lim Teong Kim berkata, ia berdasarkan kelebihan beraksi di laman sendiri dibantu sorakan penyokong The Bos Gaurus.  Jelas beliau, persiapan Perak FC sebelum liga bermula berjalan lancar dengan beberapa siri perlawanan persahabatan telah dijalankan.  Justeru, beliau yakin barisan pemainnya akan beraksi sebaik mungkin di hadapan penyokong sendiri.

(Ketua jurulatih Perak FC, Datuk Lim Teong Kim ditemu bual Berita RTM ketika sesi latihanpasukan Perak FC di Stadium Perak, Ipoh hari ini)

"Saya betul-betul harap mereka akan datang dan menyokong pasukan Perak kerana ini akan membantu dari segi emosi pemain dan saya berharap mereka akan datang dan saya akan janji kepada penonton-penonton yang akan datang hari Sabtu ini, kita tidak akan kecewakan mereka," kata beliau ketika ditemui Berita RTM ketika sesi latihan pasukan Perak FC di Stadium Perak, di sini hari ini.  Musim 2023 menyaksikan Perak FC melakukan rombakan besar-besaran dengan hampir keseluruhan pemain yang ditandatangani merupakan pemain baharu.


Liga Europa: 'The Red Devils perlu pamer aksi mantap tewaskan Barca-ten Hag

MANCHESTER, 23 Februari-Manchester United perlu mempamerkan aksi mantap sekiranya ingin mara ke kelompok 16 terbaik kejohanan kata pengurusnya, Erik ten Hag.Tambahnya peluang bagi memenangi gelaran Liga Europa terbuka luas andai mampu menewaskan Barcelona."Sekiranya anda bertemu pasukan gergasi seperti Barcelona, anda harus bermain dengan sebaik-baiknya. Jika tidak anda tidak akan mempunyai peluang untuk menang", ujarnya.Pertemuan di Nou Camp 16 Februari lalu menyaksikan kedua-dua pasukan seri 2-2 pada perlawanan pertama.Menurut pengendali dari Belanda itu, Manchester United mempunyai kesempatan terbaik bagi memadam rekod tanpa sebarang kejuaraan sejak 2017." Kami ada peluang untuk menang. Namun, kami perlu fokus pada setiap perlawanan", kata ten Hag yang mengambil alih pasukan sejak musim panas lalu.Sementara itu, pengurus Barcelona, Xavi Hernandez pula melihat pertembungan kedua-dua pasukan sebagai perlawanan yang sukar." Perlawanan yang sukar. Manchester United menunjukkan mereka antara kelab paling hebat di Eropah ketika ini", jelas Xavi.Xavi turut memuji impak yang ditunjukkan oleh ten Hag dan beberapa pemain yang dibawa masuk oleh pengurus tersebut."Kehadiran Casemiro dan Varane ke dalam skuad Manchester United memberi nafas baharu buat pasukan tersebut", kata Xavi lagi.Barcelona bakal turun menentang Manchester United tanpa kelibat beberapa pemain seperti Pedri, Gavi dan Dembele akibat kecederaan dan penggantungan permainan bakal menghadapi tugas getir bertemu pasukan berkenaan pada perlawanan kedua yang dijadualkan hari ini.-bbc.com

(Pengurus Manchester United, Erik ten Hag bersama Pengurus Barcelona, Xavi Hernandez/Foto AFP)


Piala Sumbangsih: JDT, TFC komited tampilkan aksi terbaik

(Kapten Pasukan Johor Darul Ta'zim (JDT) Jordi Amat (dua, kiri) dan Kapten Pasukan Terengganu FC,Sharul Nizam Roshasni (dua, kanan) bersama Piala Sultan Haji Ahmad Shah sempena perlawanan Sumbangsih 2023/ Foto BERNAMA)

ISKANDAR PUTERI, 23 Februari - Penyandang Liga Super, Johor Darul Ta'zim (JDT) dan Terengganu FC (TFC) komited untuk menampilkan aksi terbaik menjelang aksi pembukaan saingan Liga Malaysia 2023 esok, di Stadium Sultan Ibrahim, di sini bagi merebut Piala Sumbangsih.  Kedua-dua pasukan yang telah melakukan persiapan pra musim masing-masing termasuk mengadakan perlawanan persahabatan dengan kelab antarabangsa. Bagi ketua jurulatih TFC, Tomislav Steinbruckner, pasukannya akan mencuba taktik yang berbeza bagi perlawanan esok termasuk memperkemas barisan tengah skuad bagi menangani kekuatan pemain JDT.  Beliau mahu pemain Skuad Sang Penyu berani mengambil risiko, mempamerkan corak permainan menyerang dan bukannya bertahan.  Persediaan TFC sedikit terjejas selepas kehilangan pemain tonggak pasukan, Habib Haroon dan Faiz Nasir yang cedera selain pemain pinjaman daripada JDT, Liridon Krasniqi, tidak diturunkan.  "Saya mengharapkan yang terbaik daripada pasukan saya, kerana tidak perlu untuk terlalu banyak motivasi, ini Piala Sumbangsih, perlawanan pertama bagi tiga mata pertama, kami bermain di stadium yang cantik, menentang kelab terbesar di Malaysia, yang pada ketika ini merupakan pencabar utama bagi kami," jelas Steinbruckner dalam sidang media di Stadium Sultan Ibrahim, di sini hari ini.

(Penolong Ketua Jurulatih Johor Darul Ta'zim (JDT) Pablo Ricchetti (dua, kiri) dan Ketua Jurulatih Terengganu FC Tomislav Steinbruckner (dua, kanan) pada  sidang media sempena perlawanan Piala Sumbangsih, esok/ Foto BERNAMA)

Berbeza dengan situasi di JDT, semua pemain Harimau Selatan dilaporkan dalam keadaan baik kecuali Natxo Insa yang sedang dalam tempoh pemulihan daripada pembedahan.  Pembantu jurulatih JDT, Pablo Ricchetti komited memastikan persembahan skuadnya malam esok, berada seiring dengan prestasi baik ditunjukan JDT semasa perlawanan pra musim di Dubai.  "Kami sudah 100 peratus bersedia, kami masih boleh memperbaiki pasukan dalam beberapa aspek, tetapi kami sudah bersedia untuk memulakan saingan liga, buat masa ini saya tak nampak sangat ruang penambahbaikan, tetapi prestasi kami di Dubai tempoh hari adalah bagus, dan kami akan tambah baik pasukan daripada semasa ke semasa," kata beliau dalam sidang media yang sama. Ketika ditanya media, Ricchetti enggan memberi komen berkenaan khabar angin bekas pemain Colombia, Radamel Falcao, akan menyertai JDT sebelum jendela perpindahan tamat.


Kejohanan Bola Sepak Orang Pekak Dunia 2023: MSDEAF rayu tajaan pihak swasta

SUBANG JAYA, 23 Februari- Persatuan Sukan Orang Pekak Malaysia (MSDEAF) merayu tajaan pihak swasta untuk memastikan penganjuran Kejohanan Bola Sepak Orang Pekak Dunia 2023 di negara ini berjalan lancar.Presidennya, Ong Shin Ruenn berkata, setakat ini pihaknya hanya mampu mengumpul RM3 juta daripada keseluruhan RM6 juta yang diperlukan. Jelas beliau, peruntukan besar itu bagi menampung kos penganjuran di kesemua 12 stadium yang bakal menjadi venue 34 pasukan iaitu 24 lelaki dan 10 wanita.“Buat masa sekarang kami belum ada sebarang peruntukan daripada mana-mana pihak cuma separuh kos penganjuran itu datang daripada yuran penyertaan pasukan. “Kos selebihnya iaitu sebanyak RM3 juta diperlukan bagi menampung pengadil, pengangkutan dan sebagainya. Kami sememangnya sedang berusaha mencari penaja dari luar, jadi mana-mana syarikat swasta di luar diharap sudi bekerjasama menjayakan kejohanan ini. Syarikat yang sudi memberi bantuan juga layak dapat pengecualian cukai," katanya pada program ramah mesra MSDeaf bersama media malam tadi.

(Presiden MSDEAF, Ong Shin Ruenn (kiri) pada program ramah mesra MSDeaf bersama media)

Kejohanan Bola Sepak Pekak Dunia edisi ke-4 adalah kejohanan berprestif setaraf kejohanan Bola Sepak Piala Dunia FIFA.Kejohanan Bola Sepak Orang Pekak Dunia 2023 bakal berlangsung pada 23 September hingga 7 Oktober di venue sekitar Kuala Lumpur dan Selangor.


Liga Juara: Jaringan Lukaku nyalakan harapan Inter ke suku akhir

MILAN, 23 Februari-Penyerang Inter Milan, Romelu Lukaku mencerahkan peluang buat pasukan itu mara ke suku akhir Liga Juara buat kali pertama dalam tempoh 10 tahun menerusi gol tunggal yang dihasilkan ketika menentang Porto awal pagi tadi di San Siro.Jaringan tersebut hadir selepas bola tandukan penyerang Belgium itu mengenai palang gol sebelum disempurnakan kembali oleh Lukaku bagi gol keduanya sejak Ogos tahun lalu.Penyerang berusia 29 tahun itu yang bergelut dengan kecederaan sepanjang musim ini dimasukkan pada separuh masa kedua oleh pengurus Simone Inzaghi setelah menyedari ketumpulan di bahagian serangan yang diterajui oleh Lautaro Martinez dan Edin Dzeko.Penyerang tersebut nyata gembira dengan jaringan itu dan menyifatkan kemenangan pasukan adalah lebih penting daripada segala-galanya."Kemenangan adalah perkara paling penting buat pasukan. Saya hanya melakukan yang terbaik. Saya gembira dengan kemenangan ini dan harap momentum ini dapat diteruskan", katanya kepada Amazon Prime.Sementara itu, Porto terpaksa bermain 10 orang setelah pemain tengahnya dilayangkan kad merah setelah mengasari Hakan Calhanoglu pada minit ke-78 perlawanan."Kami mempunyai beberapa peluang keemasan bagi menjaringkan gol. Namun, kami gagal melakukan itu pada perlawanan ini, akibatnya, kami tewas hari ini", ujar ketua pasukan Porto, Pepe kepada Eleven Sports.Inter Milan bakal bertandang ke Estadio do Dragao pada 15 Mac ini untuk perlawanan timbal balik kedua-AFP


Liga Juara: Manchester City ikat Leipzig

LEIPZIG, 23 Februari-Tandukan oleh pemain pertahanan, Josko Gvardiol pada separuh masa kedua menafikan jaringan Riyad Mahrez bagi membolehkan RB Leipzig seri ketika menentang Manchester City pada pertembungan 16 pasukan Liga Juara pagi tadi.Pada perlawanan yang berlangsung di Red Bull Arena itu, 'The Citizens' terlebih dahulu membuka jaringan menerusi rembatan kencang Riyad Mahrez pada minit ke-27.Pasukan tuan rumah, RB Leipizig yang hanya tewas sekali dalam 20 perlawanan setakat ini mula menghadirkan ancaman pada separuh masa kedua dengan serangan bertali arus.Ketiadaan pemain tengah Kevin De Bruyne merencat sebahagian serangan Manchester City mengakibatkan penyerang Erling Haaland tenggelam punca.Meskipun menguasai perlawanan, Manchester City gagal menembusi barisan pertahanan RB Leipzig yang lebih tersusun ketika menyerap asakan."Kami berasa gementar dengan keputusan perlawanan hari ini, namun jurulatih meminta kami agar tenang. Masih ada satu perlawanan lagi", ujar Mahrez.Jurulatih Leipzig, Marco Rose pula berkata pasukannya sangat bernasib baik pada perlawanan tersebut."Pada separuh masa pertama perlawanan, kami hanya mengejar bola sahaja. Namun, segalanya berubah pada separuh masa kedua,kami mula menguasai perlawanan dan pemain mula berasa selesa", jelas Rose.Bekas penyerang Cheksea, Timo Werner turut terlepas peluang bagi menjaringkan gol buat RB Leipzig setelah sepakan lemahnya berjaya ditangkap kemas penjaga gol Manchester City, Ederson.Keputusan seri menyaksikan Manchester City mempunyai kelebihan ke atas RB Leipzig apabila melayani kunjungan pasukan Jerman itu pada perlawanan timbal balik kedua di Stadium Etihad pada 14 Mac nanti-AFP

(Aksi pemain Manchester City memberi penghormatan kepada penyokong-penyokong di Red Bull Arena/FOTO AFP)


Liga Juara: Gol Osimhen beri Napoli kelebihan

FRANKFURT, 22 Februari-Gol jaringan Victor Osimhen dan Giovanni Di Lorenzo memberi kelebihan buat pasukan pelawat, Napoli selesa memenangi perlawanan pertama peringkat 16 Liga Juara ketika menentang Eintracht FrankfurtPenyerang meningkat naik dari Nigeria, Osimhen yang telah menjaring 10 gol dalam sembilan penampilannya di semua pertandingan memberi pendahuluan buat pasukan 'Gil Azzuri' pada minit ke-40 perlawanan.Ketua pasukan, Giovanni Di Lorenzo menggandakan kelebihan buat Napoli buat pasukan itu pada separuh masa kedua.Jurulatih Napoli, Luciano Spalletti berpuas hati dengan persembahan pasukan tersebut dan menganggap kedua-dua pasukan mempunyai peluang seimbang bagi mara ke suku akhir Liga Juara."Kami mempunyai peluang banyak menjaringkan gol buat bekalan, namun peluang bagi mara ke suku akhir masih tetap seimbang. Kami ada satu lagi perlawanan untuk dihadapi", katanya.Pasukan Eintracht Frankfurt yang bermain di laman sendiri terpaksa bermain dengan sepuluh orang selepas pertahanannya, Randal Kolo Muani dilayangkan kad merah.Sementara itu, pemain tengah Eintracht Frankfurt, Mario Gotze yakin pasukannya mampu membuat kejutan pada perlawananan timbal balik kedua yang bakal berlangsung di Stadio Diego Armando Maradona pada 16 Mac depan."Kami masih ada peluang. Masih ada satu lagi perlawanan. Sekiranya Napoli melakukannya hari ini, mengapa tidak kami? Segala-galanya tidak mustahil", katanya.-AFP

(Aksi kedua-dua pasukan pada perlawanan di Stadium Deutsche Bank/FOTO AFP)


Liga Juara: Man City turun tanpa De Bruyne

LEIPZIG, 22 Februari - Pemain tengah Manchester City, Kevin De Bruyne bakal terlepas aksi 16 akhir pertama Liga Juara-Juara Eropah pada aksi menentang RB Leipzig awal pagi esok.Jurulatih City, Pep Guardiola berkata pemain tersebut tidak dapat diturunkan kerana masih belum sihat sepenuhnya.De Bruyne menjadi sandaran utama City pada musim ini kerana banyak membantu jaringan kelab tersebut.

Jelas Guardiola, selain De Bruyne pemainnya Aymeric Laporte juga tidak dapat beraksi esok kerana tidak sihat."Dua pemain tersebut tidak dapat beraksi. Malangnya, situasi tersebut kadang-kala berlaku. Dia (De Bruyne) tidak sihat selepas aksi menentang Nottingham pada Ahad. Kemudian pada semalam, Aymer (Laporte) dilaporkan tidak sihat," kata Guardiola.Dalam pada itu, jurulatih Leipzig, Marco Rose berkata City masih menimbulkan ancaman besar walaupun ketiadaan De Bruyne."Saya fikir Kevin adalah antara pemain terbaik di dunia. Dia melihat ruang, dia tahu ruang dan dia berbahaya di depan gol," kata Rose.-AFP


Cameron Norrie mara ke pusingan kedua Tenis Terbuka Rio

RIO DE JANEIRO, 22 Februari - Pemain pilihan kedua kejohanan, Cameron Norrie bangkit daripada permulaan yang hambar untuk meraih kemenangan menentang Juan Manuel Cerundolo dari Argentina.Pada saingan tersebut, Norrie menang dengan keputusan 7-5, 6-1 sekali gus menempah slot ke pusingan kedua.

Beliau juga dilihat tenang sepanjang permainan berlangsung biarpun ketinggalan 3-5 pada set pertama.Pemain itu mula mempamerkan kebangkitan apabila lawannya sukar untuk mengekalkan aksi konsisten pada penghujung set pertama dan seterusnya.Selepas ini Norrie dijadual menentang pemain Brazil, Thiago Monteiro pada esok.-AFP


Penyerang profilik negara, Safee Sali umum persaraan

DAMANSARA, 22 Februari-Arena bola sepak tanah air mengucapkan selamat tinggal buat bekas penyerang prolifik negara, Mohd Safee Sali yang mengumumkan persaraannya selepas hampir dua dekad dalam sukan bola sepak.Menurut Safee, keputusan itu dibuat selepas mengambil kira pelbagai faktor termasuk usianya yang semakin meningkat serta persaingan merebut tempat dalam skuad utama.Beliau turut menyifatkan perjalanan karier bola sepaknya sangat manis selepas merasai pelbagai pencapaian di peringkat kelab mahupun bersama skuad kebangsaan." Terima kasih kepada semua, setiap apa yang berlaku atau apa saya lakukan mungkin akan jadi sejarah selepas ini. Saya ingin mengucap jutaan terima kasih kepada semua yang telah memberi sokongan dan doa.Dalam pada itu, Safee juga merancang menghasilkan dokumentari perjalanan kehidupannya dalam bola sepak serta menerbitkan sebuah rancangan sukan melalui saluran YouTube ."Saya tak akan meninggalkan terus bola sepak. Saya akan memberi dan berkongsi pengalaman kepada seluruh peminat tanah air", katanya pada sidang media.Safee pernah menjadi antara watak penting dalam kejayaan Malaysia menjuarai Piala Persekutuan Bolasepak ASEAN (AFF) buat kali pertama pada 2010.Memulakan karier profesionalnya pada 2004, Safee, 39 tahun berpengalaman beraksi bersama pelbagai kelab antaranya Johor Darul Ta'zim, Kuala Lumpur City, Selangor dan Pelita Jaya di Liga Indonesia.Beliau telah menjaringkan 136 gol di peringkat kelab dan 47 gol dalam 76 penampilan antarabangsa.

(Safee Sali umum persaraan / FOTO RTM)


Liga Juara: Real Madrid bangkit dari ketinggalan sebelum menang

LIVERPOOL, 22 Februari-Dua gol masing-masing oleh Vincius Junior dan Karim Benzema memastikan Real Madrid bangkit sebelum menang berdepan Liverpool pada pusingan pertama 16 terbaik di Anfield pagi tadi.Pasukan tuan rumah, Liverpool bermula garang dengan jaringan gol menerusi Darwin Nunez dan Mohammed Salah bagi mendahului Real Madrid 2-0.Dua jaringan Vincius pada separuh masa pertama dan Eder Militao serta dua jaringan Benzema membuka peluang Real Madrid ke suku akhir Liga Juara.Pengurus Real Madrid, Carlos Anceloti menyifatkan ketajaman penyudah oleh penyerang pasukannya menjadi kunci kepada kemenangan perlawanan tersebut."Di barisan hadapan, kami sangat efisen. Kami berjaya menyerap tekanan dan berjaya mencipta banyak peluang", kata Anceloti.Sementara itu, pengurus Liverpool Jurgen Klopp pula berkata kekalahan itu tidak melemahkan semangat pasukannya dan berjanji pasukannya akan bangkit pada pertemuan kedua di Santiago Bernabeu."Kami akan ke sana dan cuba untuk menang. Saya tidak tahu, tapi kami akan mencuba untuk menang", ujarnya.Pada perlawanan yang berlangsung pagi tadi, Real Madrid berjaya menewaskan Liverpool 5-2 pada pertemuan pertama dan bakal bertembung pada pertemuan kedua di Santiago Bernabeu yang bakal berlangsung pada 16 Mac nanti-AFP

(Aksi Vincius Junior ketika menentang Liverpool/Foto AFP)


Gareth Ainsworth pengurus baharu QPR

LONDON, 22 Februari- Kelab Liga Kejuaraan, QPR mengumumkan pelantikan Gareth Ainsworth sebagai pengurus baharu mereka berikutan pemecatan Neil Critchley pada Selasa.Bekas pemain tengah, berusia 49 itu, telah meninggalkan Wycombe Wanderers selepas menabur bakti selama sedekad, untuk menandatangani perjanjian selama tiga setengah tahun di Loftus Road.Critchley pula telah dipecat oleh kelab London itu pada hari Ahad selepas hanya 12 perlawanan.Pengendali berasal dari Crewe itu mengambil alih peranan pengurus daripada Michael Beale pada Disember."Ini semua sudah menjadi satu kenyataan,”Ainsworth memberitahu laman web kelab itu.“Dua hari ini ibarat ribut taufan, dan meninggalkan Wycombe Wanderers adalah sangat sukar."Tetapi ini adalah QPR dan apabila saya bercakap tentang sesuatu yang istimewa yang memaksa saya pergi dari Wycombe, ini agak lain daripada biasa”QPR tidak menang dalam 10 perlawanan Liga Kejuaraan dan menduduki tempat ke-17  dalam liga kedua Inggeris itu.Wycombe dalam pada itu telah mengumumkan bos Colchester, Matt Bloomfield telah bersetuju untuk menjadi pengurus baharu mereka selepas pemergian Ainsworth.-AFP


Legenda Real Madrid, Amancio Amaro meninggal dunia

(Gambar fail bertarikh 2 Oktober 2022 yang menyaksikan penyerang Real Madrid Karim Benzema (KANAN) berjalan di atas padang bersama  Amancio Amaro Varela sebelum perlawanan bola sepak Liga Sepanyol antara Real Madrid CF dan CA Osasuna di Stadium Santiago Bernabeu di Madrid / AFP)

MADRID, 22 Februari- Legenda Real Madrid, Amancio Amaro yang digelar 'ahli silap mata' telah meninggal dunia pada usia 83 tahun, umum kelab itu pada Selasa.Menyertai Los Blancos dari Deportivo La Coruna pada 1962, pemain sayap kanan itu menjulang sembilan kejuaraan liga dan satu Piala Eropah di Madrid sebelum bersara pada 1976.Amancio menjaringkan 155 gol dalam 471 perlawanan untuk Madrid, sebelum melatih pasukan pada musim 1984-85."Dia akan diingati oleh semua Madridista dan oleh semua peminat bola sepak sebagai salah satu legenda hebat sukan ini,”kata Madrid dalam satu kenyataan.Amancio juga memainkan peranan penting untuk Sepanyol dalam kemenangan Kejohanan Eropah pada 1964.Pada 2022 Amancio dilantik sebagai presiden kehormat Real Madrid, selepas kematian bekas rakan sepasukannya Paco Gento.-AFP


Haikal, Nur Izzuddin galas misi mustahil kumpul mata ke Paris 2024

KUALA LUMPUR, 21 Februari - Meskipun baharu hampir sebulan digandingkan bersama, beregu lelaki negara, Muhammad Haikal Nazri dan Nur Izzuddin Rumsani berazam untuk mencapai misi mustahil dengan layak beraksi di Sukan Olimpik Paris 2024.Menurut Haikal, dengan proses kelayakan ke temasya Olimpik Paris 2024 dijangka bermula Mei depan, dia dan Nur Izzuddin meletak sasaran sekurang-kurangnya mara ke separuh akhir setiap kejohanan bagi mengumpul mata.Mengenai corak permainan pula, Haikal menjelaskan peranannya dalam gelanggang lebih kepada aspek bertahan di depan, manakala gandingan baharunya pula diberikan tugas melakukan serangan dari belakang.Mereka berdua dijadualkan beraksi tiga kejohanan bulan depan iaitu Masters Ruichang China bermula 14 Mac, di ikuti Cabaran Antarabangsa Vietnam 21 Mac dan Cabaran Antarabangsa Osaka di Jepun 29 Mac.Persatuan Badminton Malaysia (BAM) baru-baru ini telah merombak 3 beregu negara termasuk menggandingkan Haikal bersama Nur Izzuddin yang sebelum ini berpasangan dengan Goh Sze Fei.Situasi itu menyaksikan gabungannya yang dikenali sebagai 'Patatimo Boys' bersama Wan Muhammad Arif Wan Junaidi sejak 2019 terpaksa dipisahkan.


Safee Sali bersara, mahu tubuh akademi bola sepak

KUALA LUMPUR, 21 Februari- Pemain bola sepak tanah air, Safee Sali mengumumkan secara rasmi persaraannya daripada arena bola sepak profesional.Safee atau nama sebenarnya, Mohd Safee Mohd Sali, 39 tahun berkata keputusannya mengakhiri kerjaya sebagai pemain bola sepak ini dibuat setelah mengambil kira pelbagai faktor termasuk merencana masa depannya."Saya tidak akan tinggalkan terus industri bola sepak ini tetapi saya akan membantu industri bola sepak tanah air dengan cara yang lain.Sebagai contoh, berkongsi ilmu dan pengalaman yang saya ada kepada seluruh peminat dan pemain muda tanah air," kata Safee kepada pemberita RTM dalam sidang media majlis pengumuman persaraannya di Hotel Sofitel di ibu negara, pagi tadi.

(Bekas pemain bola sepak, Safee Sali, Presiden FAM, Datuk Hamidin Mohd Amin serta tetamuyang lain bergambar selepas sesi sidang media di ibu negara)

Bekas ikon Harimau Malaya itu bercadang untuk menubuhkan akademi bola sepak dalam usaha mencungkil bakat-bakat muda sekali gus mampu menjadi aset kepada negara.Selain itu, Safee bakal menghasilkan sebuah dokumentari berhubung perjalanan kariernya bergelar pemain bola sepak serta akan melancarkan rancangan 'Sport Tarik' di platform Youtube.Menurut Safee, kejayaan Harimau Malaya mengungguli Piala Suzuki AFF 2010 di Jakarta, Indonesia merupakan satu kenangan manis buat dirinya.Beliau pernah memegang rekod sebagai pemain bola sepak Malaysia pertama yang layak ke perlawanan akhir Piala AFC iaitu bersama skuad Johor Darul Ta'zim FC (JDT) pada 2015 dan tahun lepas, bersama Kuala Lumpur City FC (KL City FC).Sementara itu, Presiden FAM, Datuk Haji Hamidin Mohd Amin yang turut hadir pada majlis berkenaan berkata Safee adalah antara pemain yang disayanginya dan persaraan beliau adalah satu keputusan yang tepat."Safee Sali merupakan seorang pemain yang berpengalaman dengan perjalanan kariernya amat hebat ini, saya rasa dia boleh capai apa yang dia hajatkan.Boleh fokus dengan perkara lain ataupun jadi jurulatih. Apa-apa pun, saya rasa Safee telah membuat satu keputusan yang tepat," jelas Hamidin kepada pemberita RTM.


Tiada rundingan kontrak antara Bellingham dan Dortmund

BERLIN, 21 Februari- Pengarah Sukan Borussia Dortmund, Sebastian Kehl mendedahkan tiada sebarang rundingan lanjutan kontrak bersama pemain tengah Jude Bellingham, namun berharap pemain tersebut dapat kekal bersama kelab itu pada musim depan.Bercakap kepada akhbar tabloid Jerman, Blid, Kehl menyatakan pasukan itu belum lagi mendapat sebarang tawaran buat penyerang remaja England itu."Jude ketika ini sangat selesa dengan Dortmund, namun tiada sebarang perbincangan berkaitan kontraknya ketika ini", jelas Kehl."Kami sangat memerlukan khidmatnya bagi mencapai sasaran kelab musim ini. Kami gembira dengan kesungguhan dan fokus yang ditunjukannya buat kelab", kata Kehl lagi.Bellingham yang mengetuai Dortmund ketika menewaskan Chelsea pada perlawanan Liga Juara Rabu lalu kembali menunjukkan kemampuannya buat pasukan berkenaan.Kemampuan pemain berusia 23 tahun itu menarik minat beberapa kelab ternama Eropah bagi mendapatkan khidmatnya.Kehl berpandangan agak sukar bagi Dortmund mengekalkan khidmat Bellingham, namun berharap agar pemain itu mampu bermain lebih lama buat Dortmund."Jude masih mempunyai baki kontrak sehingga 2025. Dia menjadi pemain penting buat kelab. Sudah tentu kami berharap agar beliau dapat bermain buat kelab dalam jangka masa panjang", ujar Kehl.Setakat ini, Dortmund berjaya memenangi kelapan-lapan perlawanan dan kini berada di tangga teratas Bundesliga.Dalam pada itu Kehl turut memaklumkan, kelab berkenaan masih mengadakan perbincangan pelanjutan kontrak bersama beberapa pemain seperti Mats Hummels, Marco Reus dan Julian Brandt.Sementara itu, kontrak pemain tengah Mo Dahud tidak diperbaharui pada musim depan.-AFP

(Pemain tengah Borussia Dortmund, Jude Bellingham/ Foto AFP)


KWASN bantu laksana program sukan peringkat akar umbi

KUALA LUMPUR, 21 Februari - Sebanyak RM15.5 juta peruntukan dibawah Kumpulan Wang Amanah Sukan Negara (KWASN) telah disalurkan kepada 223 persatuan sukan berdaftar, tahun lalu.Timbalan Menteri Belia dan Sukan, Adam Adli berkata ia bagi membantu persatuan melaksanakan program sukan di peringkat akar umbi.

"KBS sudah menyediakan peruntukan di bawah Kumpulan Wang Amanah Sukan Negara bagi bantuan persatuan sukan, termasuk kelab dan akademik bagi melaksanakan program sukan di peringkat akar umbi, akademi sukan dan permainan boleh buat permohonan melalui Jabatan Belia dan Sukan negeri masing-masing," katanya.Beliau berkata demikian ketika menjawab pertanyaan Ahli Parlimen Hulu Selangor, Mohd Hasnizan Harun di Dewan Rakyat.Tambah Adam, dengan adanya peruntukan tersebut membuktikan komitmen kementerian dalam mendukung akademi sukan dan permainan yang dikendalikan oleh bekas pemain.


Belanjawan 2023: Peruntukan sama rata buat semua jenis sukan

KUALA LUMPUR, 21 Februari-Kementerian Belia dan Sukan tidak akan 'menganaktirikan' mana-mana sukan, termasuk sukan elektronik.Menterinya, Hannah Yeoh berkata peruntukan kementerian menerusi Belanjawan 2023 merangkumi semua jenis sukan secara sama rata, demi memastikan kelangsungan pembangunan sukan negara."Kita beri keutamaan kepada semua jenis sukan. Kita ada banyak jenis sukan seperti yang saya telah jelaskan.Tiada bajet khas untuk E-Sukan. Sukan ini telah menjadi Sukan Perdana. Ini bagus kerana akan ada peruntukan buat E-Sukan setiap tahun", katanya dalam sidang media di ibu negara semalam.Sebarang keputusan mengenai jumlah peruntukan untuk KBS akan diputuskan Perdana Menteri, Datuk Seri Anwar Ibrahim yang juga Menteri Kewangan.


Liga Juara: Nunez mungkin diturunkan berdepan 'Los Blancos'-Klopp

LIVERPOOL, 21 Februari-Penyerang Liverpool, Darwin Nunez berpeluang bermain pada perlawanan bertemu Real Madrid dalam pusingan 16 Liga Juara..Penyerang berusia 23 tahun itu dilihat meninggalkan padang pada separuh masa kedua dengan memegang bahu yang cedera ketika menentang Newcastle Sabtu lalu.Dalam aksi di St Park itu, Nunez terlibat dalam pelanggaran dengan pertahanan Newcastle, Kieran Tripper mengakibatkan dia dikeluarkan oleh Klopp.Pengurus 'The Reds', Jurgen Klopp dilaporkan BBC.Com berkata, penyerang Uruguay itu berada dalam keadaan baik dan mampu diturunkan pada perlawanan menentang 'Los Blancos'."Peluang Nunez untuk bermain tetap ada. Kita akan lihat dan pantau kecederaannya", kata pengurus berasal dari Jerman itu.Perlawanan menentang Real Madrid merupakan pertemuan pertama kedua-dua pasukan sejak kali terakhir di perlawanan akhir Liga Juara musim 2021 menyaksikan Real Madrid menghampakan Liverpool 1-0 pada perlawanan yang diadakan di Paris.Klopp menyatakan pertemuan itu merupakan sesuatu yang menyakitkan dirinya memandangkan pasukan bimbingannya bermain baik ketika itu.Kekalahan itu sangat menyakitkan. Kami bermain baik dan mampu memenangi perlawanan tersebut. Mereka menjaringkan gol yang sangat penting. Mereka bijak memanfatkan peluang. Ini pengajaran terbaik yang kami belajar", ujar Klopp.Liverpool yang masih segar dengan dua kemenangan berturut-turut sebelum ini bakal melayani kunjungan Real Madrid di Anfield.Klopp melahirkan keyakinan terhadap skuad bimbingannya yang disifatkan menemui semula rentak kemenangan setelah bergelut dalam beberapa perlawanan sebelum ini." Kami memenangi dua perlawanan berturut-turut. Kami berharap dapat meneruskan momentum kemenangan menentang Real Madrid", katanya."Kami perlu memperaga aksi terbaik menentang Real Madrid. Kedua-dua pasukan mempunyai peluang seimbang" kata Klopp lagi.Sementara itu, bekas Pengurus Liverpool, Rafael Benitez menyatakan pasukan berkenaan mempunyai peluang bagi mengejutkan Real Madrid pada pertemuan kali ini.Bercakap kepada siaran radio BBC 5, Benitez menganggap Liverpool mempunyai ramuan bagi mengungguli Liga Juara musim ini."Masalah utama Liverpool adalah mereka mempunyai jadual perlawanan padat menentang pasukan-pasukan hebat seperti Newcastle dan Real Madrid. Persoalannya adakah mereka mampu menanganinya?" Soal Benitez."Sekiranya pemain-pemain utama berada dalam keadaan terbaik, mereka mampu menewaskan sesiapa sahaja", jelas Benitez lagi.Rafael Benitez merupakan pengurus Liverpool yang berjaya membawa pasukan itu menjulang Liga Juara pada 2005. -BBC.Com

(Pengurus Liverpool, Jurgen Klopp/ FOTO AFP)


Liga Perdana Inggeris: Potter masih dapat sokongan pemilik Chelsea

LONDON, 21 Februari -Pengurus Chelsea, Graham Potter masih mendapat sokongan Pengerusi Chelsea, Todd Boehly dan Lembaga kelab berkenaan disebalik persembahan buruk yang dipamerkan pasukan berkenaan.Skuad 'The Blues' setakat ini hanya memenangi 14 perlawanan dalam semua pertandingan. Kekalahan terbaharu pada Sabtu lalu kepada kelab bergelut, Southampton menambah tekanan kepada Chelsea.Potter yang dilantik pada September lalu menggantikan Thomas Tuchel yang dipecat akibat prestasi kurang memberangsangkan sebelum itu.Pemilik Kelab, Todd Boehly menjelaskan pelantikan Potter adalah sebahagian daripada projek jangka panjang kelab berkenaan.Boehly menjelaskan pasukan tersebut perlu diberi peluang bagi membentuk skuad yang mantap selepas menyaksikan 583 Juta Pound dibelanjakan bagi membawa masuk pemain-pemain baharu dalam dua jendela perpindahan menyaksikan lapan pemain ditandatangani Chelsea.Krisis kecederaan yang menimpa pemain-pemain utama turut menjadi faktor yang menjejaskan perancangan Potter.Kecederaan kepala yang menimpa Cesar Azpilicueta pada perlawanan Sabtu lalu menambah senarai kecederaan pasukan yang dibarisi bintang-bintang ternama seperti Raheem Sterling, Kalidou Koulibaly, N'Golo Kante, Mateo Kovacic, Christian Pulisic, Wesley Fofana, Edouard Mendy, Denis Zakaria dan Armando Broja.Masa depan Pengurus berusia 47 tahun itu di Stamford Bridge tidak ditentukan oleh kejayaan di Liga Juara Eropah dan kemampuan bagi melayakkan diri ke Kejohanan Eropah musim depan.Namun kekalahan pada Sabtu lalu kepada Southampton memberikan isyarat bahawa pengurus Chelsea itu kini berada dalam tekanan-BBC.com

(Pemain Chelsea, Cesar Azpilicueta mengalami kecederaan kepala ketika menentang Southampton/FOTO AFP)


Sri Pahang FC letak sasaran realistik, kedudukan lima teratas liga

(SPFC memperkenalkan jersi 'home' dan 'away' dengan gandingan warna biru dan kuning, manakala jersi ketiga berwarna putih ditaja oleh syarikat pembekal peralatan sukan, Hakka Clo/ Foto Sri Pahang FC)

KUANTAN, 20 Februari - Pasukan Sri Pahang FC (SPFC) menetapkan sasaran berada sekurang-kurangnya di kedudukan lima pasukan terbaik bagi mengharungi saingan liga Malaysia musim ini.  Menurut ketua jurulatihnya, Fandi Ahmad, sasaran itu dilihat realistik berdasarkan prestasi semasa pasukan yang kian meningkat meskipun dibarisi ramai muka baharu. Tambah beliau, perlawanan persahabatan yang berlangsung di Bangkok, Thailand dan bertemu pasukan kelab dari Korea Selatan baru-baru ini menjadi kayu pengukur bagi menilai prestasi semasa serta memperbaiki kelemahan.  Namun begitu katanya, buat masa ini beliau memfokuskan untuk memperkemaskan di bahagian tengah pasukan selain aspek keserasian pemain di bahagian serangan.  "Semua mahukan kemenangan tetapi kita perlu realistik dan sasaran kita ialah di bawah lima, jika pada kedudukan ketiga itu, Alhamdulillah."Boleh dikatakan sebahagian daripada pemain Sri Pahang musim ini dibarisi muka baharu tetapi hasil latihan di Bangkok pada pramusim lalu melihatkan mereka berjaya menyesuaikan diri dengan latihan walaupun ada dua atau tiga pemain kita masih cedera," kata beliau pada sidang media selepas Majlis Pengenalan Jersi dan Pemain Sri Pahang FC, di sini hari ini.

(Ketua jurulatih Sri Pahang FC (SPFC), Fandi Ahmad/ Foto MFL)

Pada majlis berkenaan, SPFC memperkenalkan jersi 'home' dan 'away' dengan gandingan warna biru dan kuning, manakala jersi ketiga berwarna putih ditaja oleh syarikat pembekal peralatan sukan, Hakka Clo.Sementara itu pemain naturalisasi, Sergio Aguero berharap agar rakan sepasukan dapat bermain dengan baik mengikut taktikal diterapkan oleh ketua jurulatih yang turut dibantu pengurus pasukan SPFC, Dollah Salleh. Bagi musim 2023, Skuad Tok Gajah akan dibarisi 25 pemain skuad utama, terdiri daripada 19 pemain tempatan dan enam pemain import.  Enam pemain import tersebut adalah Kpah Sherman (Liberia), Stefano Brundo (Argentina), Lucas Espindola da Silva (Brazil) dan Michael Glassock (Australia) di samping dua pemain yang masih dikekalkan iaitu Sherzod Fayziev dari Uzbekistan serta Kevin Ingreso (Filipina).  Selain itu, lima pemain tempatan berpengalaman menyarung jersi SPFC musim ini iaitu Nur Shamie Iszuan, Izham Tarmizi Roslan, Syazwan Andik Ishak, Azrif Nasrulhaq dan Fadhli Shas.


Harimau Malaya lawan Turkmenistan, Hong Kong di Stadium JDT

(Ketua jurulatih pasukan negara, Kim Pan Gon bercakap pada sidang media di Wisma FAM, di Petaling Jaya hari ini)

PETALING JAYA, 20 Februari - Skuad Harimau Malaya bakal berdepan Turkmenistan pada 23 Mac dan Hong Kong pada 28 Mac depan dalam aksi persahabatan yang akan berlangsung di Stadium Sultan Ibrahim di Iskandar Puteri, Johor.Ketua jurulatih pasukan negara, Kim Pan Gon berkata kedua-dua pasukan itu mahu 'membalas dendam' ke atas anak buahnya susulan kekalahan mereka sebelum ini.Malaysia yang berada di ranking ke-145 dunia, menewaskan Hong Kong 2-0 dalam perlawanan persahabatan dan Turkmenistan 3-1 dalam kelayakan Piala Asia 2023, kedua-dua pertemuan diadakan Jun tahun lalu di Stadium Nasional Bukit Jalil.Turkmenistan berada pada kedudukan ke-135 dunia, manakala Hong Kong di tangga ke-146."Turkmenistan pasukan yang baik, saya mendapat tahu mereka sangat kecewa kalah kepada kami. Mereka mahu membuktikan kemampuan dengan mencabar kami sekali lagi, jadi ia disambut baik. Sama seperti Hong Kong, yang tidak dapat membawa pemain terbaik mereka dari China disebabkan pandemik COVID-19.

(Skuad Harimau Malaya bakal berdepan Turkmenistan pada 23 Mac dan Hong Kong pada 28 Mac depan dalam aksi persahabatan/ Foto BERNAMA)

"Jadi, kali ini mereka akan bawa pasukan terbaik mereka. Ini bagus, kerana kedua-dua pasukan dari segi mental mahu mencabar kami," kata beliau pada sidang media di Wisma FAM, di sini hari ini.Tambah Pan Gon, pertemuan persahabatan itu bertujuan memberikan pendedahan kompetitif terbaik.Selain itu mengekalkan ranking Harimau Malaya sebagai 25 pasukan terbaik di Asia bagi mengelakkan pusingan pertama Kelayakan Piala Dunia 2026/ Piala Asia 2027 yang dijangka bermula Oktober ini.25 pasukan terbaik dalam ranking Mac akan terus bermain dalam pusingan kedua kelayakan tersebut pada November.


Empat pemain import mencukupi, NSFC optimis kekalkan prestasi terbaik

NILAI, 20 Februari- Kelab Bola Sepak Negeri Sembilan (NSFC) mengesahkan bakal menggunakan khidmat empat pemain import bagi menghadapi saingan Liga Malaysia (Liga M) musim ini.Pemain musim lalu, Herold Mark Goulon dari Perancis dikekalkan selain pasukan Sang Rusa itu menerima pemain dari Johor Darul Ta'zim (JDT), Levy Madinda dari Gabon secara pinjaman.Dua lagi pemain import berasal dari Brazil iaitu Anselmo Arruda da Silva atau dikenali Casagrande yang juga bekas pemain Penang FC dan Vinicius Leonel Da Silva yang julung kali bakal beraksi dalam Liga M. "Untuk saingan musim ini, kita bentuk pasukan mengikut kemampuan kewangan. Saya harap penyokong dan pengurusan faham tentang keadaan ini.Pemain import yang kita pilih pun adalah berdasarkan kewangan semasa kelab. Bagaimanapun, saya tidak berasa tertekan. Kita hanya perlu pastikan, kita dapat memberikan satu persembahan terbaik untuk penyokong dan kelab. Saya yakin kita mampu capai apa yang kita sasarkan," kata K.Devan kepada pemberita RTM pada majlis memperkenalkan pemain NSFC dan penghargaan kepada rakan penaja di Gembox, Nilai.

Majlis disempurnakan Tunku Besar Tampin merangkap Pengerusi NSFC, Tunku Syed Razman Tunku Syed Idrus Al-Qadri dan turut hadir, Tunku Zain 'Al-Abidin Tuanku Muhriz.


Wong Heng Wai juara jelajah satelit PSA WSF di Seremban

KUALA LUMPUR, 20 Februari - Pemain skuasy remaja negara Wong Heng Wai menepati ramalan apabila merangkul kejuaraan perseorangan wanita Kejohanan Jelajah Satelit Persekutuan Skuasy Dunia (WSF) Persatuan Skuasy Profesional (PSA) 1 semalam.Pemain berusia 20 tahun yang menduduki ranking ke-202 dunia, muncul juara selepas mengalahkan N Shasmithaa 11-4, 11-9, 11-7 pada aksi final yang berlangsung di Royal Sungei Ujong Club, Seremban, Negeri Sembilan.Heng Wai selaku pilihan utama itu berkata beliau sangat gembira dan bersyukur memenangi gelaran PSA pertamanya. “Selepas separuh akhir, saya menukar strategi dan cuba lebih tenang, sabar dan minimumkan kesilapan mudah. Ia sangat membantu saya meraih kemenangan hari ini,” katanya menerusi rakaman video dikongsi Persatuan Skuasy Raket Malaysia (SRAM).Bagi Shasmithaa, 20, pula, walaupun tewas namun beliau sangat berpuas hati dengan prestasinya sepanjang kejohanan.“Sebenarnya, saya bermain dengan baik hari ini tapi beberapa pukulan tidak berhasil. Saya berpuas hati dengan permainan keseluruhannya. Mungkin boleh menang jika semua berjalan lancar seperti dirancang,” katanya.Sementara itu, Muhammad Amir Amirul Azhar terlepas peluang bergelar juara perseorangan lelaki selepas tewas kepada pemain Korea Selatan Minwoo Lee 9-11, 13-11, 4-11, 0-11.“Saya kecewa dengan permainan saya hari ini, sebab lakukan banyak kesilapan. Selepas menang set kedua, saya kembali yakin dan tukar strategi namun ia tidak dapat menukarkan keputusan,” katanya.- BERNAMA


Liga Super: Kelantan FC lebih selesa sebagai pasukan 'underdog'

(Perlawanan persahabatan pertama di halaman keramat Stadium Sultan Muhammad Ke-IV bersempena Karnival TRW Day 2023/FOTO Facebook TRW Kelantan FC)

KOTA BHARU, 20 Februari - Kelantan FC lebih selesa sebagai pasukan ‘underdog’ pada saingan Liga Super walaupun mengeluarkan perbelanjaan besar mempersiapkan pasukan termasuk mengikat sembilan pemain import bagi menghadapi saingan Liga Malaysia (Liga-M) musim ini.Pemilik Kelantan FC, Norizam Tukiman berkata skuad itu juga meletakkan sasaran untuk berada pada kedudukan 10 pasukan terbaik Liga Super musim ini.“Musim ini Kelantan FC menggunakan kesemua kuota sembilan pemain import. Kita akan mengumumkan dua lagi pemain import bagi melengkapkan kuota pemain terbabit."Saya boleh pastikan pasukan sudah 99 peratus lengkap untuk sepak mula pada Sabtu nanti dengan 50 peratus khidmat muka baharu bersama pasukan musim ini," katanya.Beliau berkata demikian kepada pemberita selepas Majlis Pelancaran Jersi dan Memperkenalkan Pemain di Stadium Sultan Muhammad IV, di sini, pada Ahad.Pada musim ini, Kelantan FC akan menggunakan warna merah hitam sebagai jersi rasmi di tempat sendiri dan oren serta ungu sebagai jersi di tempat lawan.Mengulas lanjut, Norizam berkata bagi saingan Piala FA dan Piala Malaysia beliau meletakkan sasaran suku akhir."Kalau boleh mahu juara, siapa yang tidak mahu menjadi juara namun bagi saya kita sasarkan bersesuaian dengan keadaan kita (pasukan) pada masa ini."Saya yakin Kelantan akan menjadi antara pasukan yang memberi saingan sengit kepada pasukan lain musim ini," katanya.Sementara itu, mengulas mengenai kes ugutan bunuh terhadap salah seorang pemain import pasukan itu iaitu Christian Rontini, Norizam berkata ia sudah selesai kerana pihak polis telah mengenal pasti individu yang menghantar mesej tersebut."Saya rasa kita serahkan kepada pihak berwajib untuk sebarang tindakan susulan berhubung dengan tindakan individu terbabit."Selepas pendedahan kes itu, Rontini telah mendapat banyak mesej sokongan daripada penyokong Kelantan FC yang menyatakan rasa sayang mereka kepada pemain ini," katanya. - BERNAMA

(Perlawanan Persahabatan Pra- Musim: TRW Kelantan FC vs PIB FC/FOTO FB TRW Kelantan FC)


MHL 2023: Young Tigress berpesta gol belasah Mutiara Impian 6-0

(Pasukan Young Tigress mengekalkan rekod kemenangan apabila mudah menundukkan pasukan dari Pulau Pinang Mutiara Impian  6-0/FOTO FB Arena Hoki Malaysia)

BUKIT JALIL, 20 Februari - Pasukan Young Tigress meraih kemenangan ketiga selepas membelasah Mutiara Impian 6-0 dalam Kejohanan Liga Hoki Malaysia (MHL) 2023 di sini pada Ahad.Kemenangan itu membolehkan skuad kendalian Lailin Abu Hassan terus memimpin liga dengan 9 mata meskipun terpaksa beraksi dalam cuaca hujan lebat di Stadium Hoki Nasional semalam.Jaringan pertama Young Tigress hanya terhasil pada minit ke-11 menerusi jaringan padang Nur Insyirah Effarizal.Nur Iman Adawiyah Mohd Suhaimi meledak gol kedua pasukan beberapa minit berselang, untuk meletak Young Tigress mendahului 2-0 tamat suku pertama.Young Tigress terus garang menambah dua lagi gol pada suku kedua menerusi jaringan padang Azmyra Mia Sofea Azhairy dan J. Thibatharshini, masing-masing pada minit ke-24 dan 28.Mutiara Impian kian derita apabila bolos buat kali kelima menerusi jaringan pukulan sudut penalti Aina Zafifah Mohd Razali pada minit ke-45.Azmyra kemudian menutup kemenangan bergaya 6-0 ke atas Mutiara Impian dengan jaringan kedua peribadi pada minit ke-52.Young Tigress bakal berdepan Negeri Sembilan dalam aksi seterusnya pada rabu ini.


MPFL 2023: Shah Alam City mula kempen dengan bergaya belasah KL City 8-5

(Shah Alam City menumpaskan Kuala Lumpur (KL) City FC dengan jaringan 8-5 dalam aksi Liga Premier Futsal Malaysia (MPFL) 2023 di Kompleks Sukan Negara Panasonic/FOTO FAM)

SHAH ALAM, 20 Februari - Shah Alam City memulakan musim baharu dengan rentak kemenangan selepas menumpaskan Kuala Lumpur (KL) City FC dengan jaringan 8-5 dalam aksi Liga Premier Futsal Malaysia (MPFL) 2023 di Kompleks Sukan Negara Panasonic, di sini pada Sabtu.Kedua-dua pasukan saling berbalas asakan sebaik permainan bermula sekali gus menjadikan pertemuan berlangsung sengit.KL City bagaimanapun lebih menguasai babak pertama apabila mendahului dengan jaringan 4-3.Gol KL City dijaringkan Muhammad Hazreen Mohamad Ali, Anzar, Reshan Kumar Sivam dan Muhammad Muzhaffar Mohd Tahir.Tiga gol Shah Alam City pada separuh masa pertama pula dihasilkan Muhammad Aliff Mohd Roslan, Zulkifli Abu Hassan Zali dan Pereira Rodrigues Adao.Api kebangkitan Shah Alam City mula terserlah pada separuh masa kedua dengan lima gol dihasilkan skuad kendalian Muhamad Fitri Muhamad Yatim.Lima gol tersebut disumbangkan Zainal Abidin Hamzah, Muhammad Aliff Mohd Roslan, Zulkifli Abu Hassan Zali, Pereira Rodrigues Adao serta satu gol jaringan sendiri pemain KL City, Ankar.Manakala KL City cuma mampu menambah satu jaringan menerusi Muhammad Muzhaffar Mohd Tahar.Kedudukan itu kekal sehingga tamat permainan apabila KL City hanya mampu menambah satu jaringan untuk merapatkan kedudukan 8-5.

(Pasukan Shah Alam City menang bergaya dalam aksi Liga Premier Futsal Malaysia (MPFL) 2023 di Kompleks Sukan Negara Panasonic/FOTO Facebook FAM)


TRW belanja besar hadapi saingan Liga Super 2023- Zamsham

(Majlis Pelancaran Jersi dan Pengenalan Pemain Pasukan Liga Super TRW Kelantan FC serta barisan jurulatih TRW Kelantan FC musim 2023 di Dataran Stadium Sultan Muhammad IV di Kota Bharu)

KOTA BHARU, 19 Februari- Persiapan Kelantan TRW FC bagi mengharungi Liga Malaysia 2023 berjalan lancar apabila hampir melengkapkan 100% senarai penuh pemain bagi bersaing dalam Liga Malaysia 2023. Pemilik Kelantan FC, Norizam Tukiman berkata, lebih 50% muka lama dikekalkan TRW antaranya penjaring terbanyak tempatan Liga Perdana musim lalu Nurshamil Abd Ghani termasuk barisan kejurulatihan.Katanya, pihaknya mensasarkan kedudukan 10 terbaik Liga Super dan suku akhir Piala FA musim ini dengan menggunakan kesemua sembilan kuota pemain import yang dibenarkan Malaysian Football League (MFL)."Ada dua pemain lagi yang kita akan umumkan, seorang dari Nigeria dan masih perlu melalui proses kemasukan manakala seorang lagi merupakan pemain kebangsaan sebuah negara yang tidak boleh kita umumkan sekarang."Jadi, kami kini 99% hampir siap untuk menghadapi perlawanan pada 25 Februari nanti,"katanya.Beliau berkata demikian selepas Majlis Pelancaran Jersi dan Pengenalan Pemain Pasukan Liga Super TRW Kelantan FC serta barisan jurulatih TRW Kelantan FC musim 2023 di Dataran Stadium Sultan Muhammad IV di Kota Bharu. Norizam yang juga dikenali sebagai Zamsaham berkata, bagi bersaing dengan pasukan-pasukan besar di Liga Super musim ini, TRW telah membuat pelaburan besar dengan mengunakan perbelanjaan tiga kali ganda berbanding di Liga Perdana musim lalu.

(Pemilik Kelantan FC, Norizam Tukiman ketika sidang media selepas Majlis Pelancaran Jersi dan Pengenalan Pemain Pasukan Liga Super TRW Kelantan FC )


Kejohanan Tenpin Boling SAM-Yakeb 2023 capai objektif

KUALA LUMPUR, 19 Februari- Penganjuran Kejohanan Tenpin Boling Persatuan Penulis-Penulis Sukan Malaysia (SAM)-Yayasan Kebajikan Atlet Kebangsaan (Yakeb) 2023 berlangsung meriah dengan penyertaan seramai 108 peserta daripada 27 pasukan. Presiden SAM, Norismadi Abdul Manap berkata, kejohanan itu berjaya mencapai objektif penganjuran untuk mengumpul dan mengeratkan silaturrahim antara pengamal media sukan di negara ini. "Tujuan penganjuran kejohanan ini lebih kepada berkumpul dan melakukan aktiviti bersama semua media sukan dan ahli-ahli SAM. "Kejohanan ini juga diharapkan dapat mengukuhkan kerjasama yang baik antara pengamal media dengan Yakeb. Peranan media amat penting untuk membantu menyalurkan maklumat kepada umum," katanya.Sementara itu, Pengerusi Yakeb, Datuk Noorul Ariffin Abdul Majeed berharap kejohanan tersebut dapat menjadi titik permulaan kepada lebih banyak kerjasama antara SAM dengan pihaknya pada masa depan."Saya terharu melihat sambutan diberikan oleh pihak media dan juga ahli-ahli SAM, KBS (Kementerian Belia dan Sukan), ISN (Institut Sukan Negara) serta penaja-penaja juga begitu meyakinkan dan menggalakkan."Yakeb dan SAM seperti aur dan tebing, saling membantu memberikan maklumat. Saya harap penganjuran ini mengeratkan lagi hubungan antara Yakeb dan SAM untuk kita anjurkan program seperti ini setiap tahun," jelasnya.Kejohanan turut diserikan dengan kehadiran Menteri Belia dan Sukan, Hannah Yeoh yang turut tidak ketinggalan mempamerkan kemahirannya bermain boling.Juara kejohanan menjadi milik Team ISN yang diwakili Mohd Redzuan Mohd Zol, Mohd Rafi Hasim, Razif Sazali dan Asnidar Nor Abd. Rahim dengan 1,049 jatuhan pin keseluruhan.Pasukan Gebu's MSN diwakili Mohd Yazid Shoib, Nurul Ain Othman, Syazana Aqilah Lokman dan Siti Sapinah Hussein muncul naib juara dengan 1,026 jatuhan pin.Tempat ketiga pula menjadi milik Star Pixs yang dibarisi Ahmad Izzrafiq Alias, Faihan Ghani, Kamarul Ariffin dan Rozaidah Hamid selepas berjaya melakukan 1,008 jatuhan pin.


Nur Azmi ganti Ali Rustam terajui MAKAF

PETALING JAYA, 19 Februari - Setiausaha Agung Persekutuan Karate Malaysia (MAKAF), Datuk Nur Azmi Ahmad mengambil alih tugas Presiden badan induk berkenaan bagi penggal 2023-2027.Beliau menggantikan penyandang, Yang di-Pertua Negeri Melaka, Tun Mohd Ali Rustam selepas menang tanpa bertanding pada Kongres MAKAF ke-37.Nur Azmi berkata ia merupakan tanggungjawab yang besar, terutamanya untuk meneruskan legasi Mohd Ali Rustam yang memimpin MAKAF dengan baik dan pencapaian kejayaan di pelbagai peringkat antarabangsa selama ini. "Saya percaya tanggungjawab yang diberikan pada saya adalah besar dan saya berharap semua gabungan dalam MAKAF dapat membantu saya dan kita akan menganjurkan kejohanan AKF melibatkan 45 negara di Melaka nanti pada 21 hingga 25 haribulan dan melibatkan 1,125 peserta atlet," kata beliau kepada media, di sini hari ini.

(Setiausaha Agung Persekutuan Karate Malaysia (MAKAF), Datuk Nur Azmi Ahmad mengambil alih tugas Presiden badan induk berkenaan bagi penggal 2023-2027)

Tumpuannya kini adalah mempersiapkan skuad karate negara menggondol emas di Sukan Asia Hangzhou 2022 pada September selain membolot semua pingat emas pada Sukan SEA 2027.Hadir sama dalam majlis tersebut, Mohd Ali Rustam, Presiden Majlis Olimpik Malaysia (MOM), Datuk Sri Mohammad Norza Zakaria dan Presiden Persatuan Bolasepak Malaysia (FAM), Datuk Hamidin Mohd Amin.Mohd Ali Rustam yang telah memimpin persekutuan itu selama 13 tahun, tidak mempertahankan jawatannya selepas dipilih sebagai Ahli Jawatankuasa Eksekutif Persekutuan Karate Dunia (WKF), pada Oktober lalu.


TFC kempunan aksi Liridon Krasniqi di Piala Sumbangsih

(Ketua Jurulatih Terengganu FC (TFC), Tomislav Steinbruckner/ Foto BERNAMA)

KUALA NERUS, 19 Februari - Harapan peminat skuad Penyu untuk melihat kelibat pemain naturalisasi, Liridon Krasniqi pada perlawanan Piala Sumbangsih menentang Johor Darul Ta'zim (JDT) di Stadium Sultan Ibrahim (SSI) 24 Februari nanti tidak kesampaian.Ketua Jurulatih Terengganu FC (TFC), Tomislav Steinbruckner mengesahkan tonggak serangan tengah itu tidak dapat diturunkan kerana mematuhi persetujuan yang dicapai dalam kontrak pinjaman antara skuad Penyu dengan JDT.Walau bagaimanapun Steinbruckner berkata keadaan itu tidak akan melemahkan semangat TFC kerana beliau sudah mempunyai perancangan tersendiri untuk berhadapan cabaran pasukan Harimau Selatan."Sudah tentu kami gembira Liridon dapat bermain untuk pasukan sebagai pemain tengah untuk memperbaiki bahagian pertahanan kami tetapi dia tidak boleh bermain dalam Piala Sumbangsih kerana semuanya telah tercatat dalam kontrak antara TFC dan JDT.“Saya telah menyediakan sesuatu yang berbeza untuk menentang JDT. Harap ia akan berjaya dan kami akan dapat kemenangan pertama dalam Liga Malaysia,” katanya ketika ditemui ketika sesi latihan di Kompleks Sukan Gong Badak di sini.

(Aksi pemain naturalisasi, Liridon Krasniqi ketika Terengganu FC menyertai perlawanan pra musimdi Thailand/ Foto FB Terengganu FC)

Steinbruckner berkata selain Krasniqi, beberapa pemain utama lain termasuk tonggak tengah import, Habib Haroon dan Faiz Nasir juga tidak dapat beraksi kerana faktor kecederaan.Menurut beliau Habib terpaksa direhatkan antara dua hingga ke tiga minggu kerana kecederaan hamstring manakala Faiz yang beraksi di posisi sayap, belum cergas sepenuhnya memandangkan baru dua hari kembali menjalani latihan bersama pasukan selepas berehat panjang. "Habib mengalami kecederaan sejak perlawanan pramusim di Thailand minggu lepas dan Faiz pula baru sahaja menyertai latihan selepas berehat panjang kerana masalah kesihatan dan keluarga.“Penjaga gol, Suhaimi (Suhaimi Husin) dan Abe (Rahadiazli Rahalim) adalah pilihan pertama kerana mereka berpengalaman dan prestasi," katanya. -BERNAMA


The Rhino perlu kekal fokus menjelang Liga Super 2023 - Kim Swee

LIKAS, 19 Februari- Ketua Jurulatih Sabah FC, Datuk Ong Kim Swee menggesa semua pemain untuk kekal konsisten dan fokus dalam setiap perlawanan.Ia bagi mengekalkan prestasi dalam mendepani saingan Liga Super 2023 musim ini.Beliau berkata semua perlawanan adalah penting bagi mengenal pasti kelemahan dan membuka ruang penambahbaikan."Semua pemain mempamerkan prestasi dengan begitu baik. Mereka menunjukkan satu sikap yang cukup positif dan ini amat penting bukan sahaja dalam padang tetapi di luar padang.Para pemain harus bekerjasama antara satu sama lain," kata Ong Kim Swee kepada pemberita RTM selepas perlawanan persahabatan antara Sabah FC dan Tampines Rovers FC di Stadium Likas, malam tadi.Keputusan perlawanan menyaksikan Sabah FC menang 3-0.Sementara itu, ketua jurulatih pasukan Tampines Rovers FC, William Phang berpuas hati dengan semangat juang yang ditunjukkan oleh para pemain Tampines Rovers FC.


Arsenal kembali ke takhta liga, City seri dengan Nottingham Forest

LONDON, 19 Februari- Kemenangan skuad The Gunners menewaskan Aston Villa, 4-2 malam tadi, berjaya merampas semula takhta liga daripada Manchester City.Arsenal yang berkunjung ke stadium Villa Park kini berkelebihan dua mata, bangkit selepas kalah kepada City, 1-3 pada perlawanan tempoh hari.Peluang itu dimanfaat sebaik mungkin Arsenal untuk memburu kejuaraan musim ini selepas skuad kendalian Pep Guardiola hanya mencatatkan keputusan seri 1-1 berdepan Nottingham Forest yang beraksi awal pagi tadi.“Kami kembali dengan lebih yakin berbanding sebelum ini, kerana anda perlu mengubah persembahan untuk mendapatkan keputusan."Pasukan menunjukkan banyak kualiti emosi yang diperlukan. Saya sangat gembira," ujar pengendali Arsenal, Mikel Arteta.

Aston Villa bermula garang dengan membuka tirai jaringan seawal minit ke-5 permainan menerusi Ollie Watkins.Walau bagaimanapun, Bukayo Saka berjaya mengikat kedudukan seri 1-1, 10 minit kemudian dengan satu rembatan lambung yang deras.Villa bangkit menjarakkan jaringan apabila pemain sayap Brazil, Phillipe Coutinho menggandakan jaringan menerusi acahan mengelirukan Emiliano Buendía untuk berada di depan.Masuk babak kedua, anak buah Mikel Arteta meningkatkan kualiti dan intensiti permainan untuk menoktahkan kemenangan pasukan.Zinchenko dan Jorginho menyumbang dua gol selepas penjaga gol Villa yang juga pemenang sarung tangan emas Piala Dunia, Emiliano Martinez tertanduk bola ke dalam gawang sendiri.Pemain gantian, Gabriel Martinelli turut menambah derita Villa dengan menjaringkan satu lagi gol.Ketiadaan Martinez di depan gawang, nyata menghukum Villa selepas gagal menyempurnakan sepakan sudut pada minit akhir permainan.Arsenal kini berada di puncak liga dengan 54 mata, kurang satu perlawanan berbanding Manchester City yang kini mengutip 52 mata.Arsenal dijadual bertemu Leicester City untuk saingan seterusnya pada 25 Februari depan.Manchester United yang kini dalam prestasi terbaik ditangga ketiga dengan 46 mata, diikuti Newcastle dan Tottenham Hotspur yang berbeza satu mata.-AFP


JDT lancar jersi baharu musim 2023

JOHOR, 19 Februari- Kelab bola sepak Johor Darul Ta'zim (JDT) melancarkan jersi baharu bagi musim 2023, malam tadi.Jersi yang dihasilkan dengan kerjasama Nike sejak 2014 itu didatangkan dengan dua rekaan iaitu jersi merah biru untuk tuan rumah manakala jersi warna putih untuk bermain di tempat lawan.Identiti bendera Johor berwarna merah biru pada jersi tuan rumah serta bercorak ‘camouflage’ masih dikekalkan namun diberikan kelainan dengan tambahan kolar pada kali ini. Menerusi Facebook JOHOR Southern Tigers, pengenalan jersi baharu dilancarkan menerusi tayangan video yang menampilkan beberapa pemain dan pemilik JDT Tunku Mahkota Johor, Tunku Ismail Sultan Ibrahim.Video tersebut turut membayangkan bahawa JDT sudah bersedia untuk menakluki musim 2023.JDT pada masa sama turut memaklumkan bahawa logo Socios.com, iaitu sebuah platform aplikasi yang menjadi penghubung dan memberi peluang ganjaran kepada penyokong kelab itu turut diletakkan pada kedua-dua jersi tersebut.


KDA FC pantau penjualan jersi baharu

ALOR SETAR, 19 Februari- Pelancaran jersi Kedah baharu 2023 mendapat maklum balas positif daripada penyokong Kedah Darul Aman FC (KDA FC).Pemilik Majoriti KDA FC, Tan Sri Dr. Mohd Daud Bakar mahukan orang ramai mendapatkan jersi berkenaan daripada pengedar yang sah."Kami akan memantau penjualan jersi baharu itu daripada diciplak. Ia dicipta daripada teknologi bermutu tinggi dan sukar ditiru," katanya kepada pemberita di sini.KDA FC akan memulakan perlawanan pembukaan saingan Liga Super pada 25 Februari ini dengan menentang Perak FC.Skuad Sang Kenari juga akan bertemu Penang FC menerusi saingan Piala FA pusingan pertama akan datang.

(KDA FC akan memulakan perlawanan pembukaan saingan Liga Super pada 25 Februari ini dengan menentang Perak FC)